**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Φεβρουαρίου 2023, ημέρα Τρίτη και ώρα 10.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασίλειου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων - Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Δέσποινα Κουτσούμπα, Πρόεδρος του Συλλόγου Ελλήνων Αρχαιολόγων, Ιωάννης Βερροιόπουλος, Πρόεδρος της Πανελλήνιας Ένωσης Συντηρητών Αρχαιοτήτων, Δημήτριος Κουφοβασίλης, Πρόεδρος του Συλλόγου Eκτάκτων Αρχαιολόγων, Θεοφάνης Χάρχαρος, Πρόεδρος του Συλλόγου Εργαζομένων Μουσείου Ακρόπολης, Παναγιώτης Σταθουλόπουλος, Πρόεδρος του Συλλόγου Εργαζομένων του Οργανισμού Διαχείρισης και Ανάπτυξης Πολιτιστικών Πόρων, Ιωάννης Μαυρικόπουλος, Πρόεδρος της Πανελλήνιας Ένωσης Υπαλλήλων Φύλαξης Αρχαιοτήτων και Νικόλαος Λούβρης, Ταμίας της Πανελλήνιας Ομοσπονδίας Εργαζομένων του Υπουργείου Πολιτισμού.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Μονογυιού Αικατερίνη, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Τζηκαλάγιας Ζήσης, Φωτήλας Ιάσων, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Ασημακοπούλου Σοφία – Χάιδω, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Υπουργέ, κυρίες και κύριοι, καλημέρα σας.

 Αρχίζει η συνεδρίαση της Επιτροπής μας με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων - Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό». «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού και άλλες διατάξεις.»

Σήμερα συνεχίζουμε, με τη δεύτερη συνεδρίαση, με την ακρόαση των εξωκοινοβουλευτικών εκπροσώπων.

Οι εκπρόσωποι των φορέων, που θα μιλήσουν σήμερα, θα λάβουν τον λόγο για μια πρώτη τοποθέτηση, για πέντε λεπτά. Στη συνέχεια, θα ακολουθήσουν ερωτήσεις από τα μέλη της Επιτροπής και την κυρία Υπουργό και θα τους δοθεί, μία δεύτερη φορά, ο λόγος για να απαντήσουν στις ερωτήσεις που θα τεθούν.

 Θα ξεκινήσουμε με την κυρία Δέσποινα Κουτσούμπα, Πρόεδρο του Συλλόγου Ελλήνων Αρχαιολόγων και στη συνέχεια, θα λάβει τον λόγο ο κ. Ιωάννης Βερροιόπουλος, Πρόεδρος της Πανελλήνιας Ένωσης Συντηρητών Αρχαιοτήτων.

**ΔΕΣΠΟΙΝΑ ΚΟΥΤΣΟΥΜΠΑ (Πρόεδρος του Συλλόγου Ελλήνων Αρχαιολόγων):** Καλημέρα σας. Καλημέρα σε όλα τα μέλη της Επιτροπής. Καλημέρα και στην κυρία Υπουργό, γιατί για το συγκεκριμένο θέμα, πρώτη φορά, τη βλέπουμε από κοντά, δι’ αυτής της διαδικασίας. Προφανώς, θα προτιμούσαμε να έχει προηγηθεί πολύ μεγαλύτερος διάλογος. Ο διάλογος έγινε μέσα στην επιστημονική κοινότητα, εδώ και δύο χρόνια. Από τον διάλογο αυτόν η Υπουργός απουσίαζε. Γνωρίζω, όμως, πάρα πολύ καλά ότι όλοι οι επιστημονικοί φορείς της χώρας, όσοι έχουν σχέση με μουσεία, μουσειακή εκπαίδευση και αρχαιολογία και στο εξωτερικό και εδώ έχουν ταχθεί ενάντια σε αυτήν την «αντιμεταρρύθμιση».

 Το νομοσχέδιο αυτό έρχεται να αποκόψει τα πέντε μεγάλα μουσεία της χώρας, που είναι από τα σημαντικότερα μουσεία. Το «Εθνικό Αρχαιολογικό Μουσείο» είναι το σημαντικότερο μουσείο της χώρας. Από άποψη περιεχομένου, συλλογών, ακόμη και από άποψη ιστορίας. Το «Αρχαιολογικό Μουσείο Θεσσαλονίκης» και το «Μουσείο Βυζαντινού Πολιτισμού» Θεσσαλονίκης, το αντίστοιχο για όλη τη Βόρεια Ελλάδα και όχι απλώς για την πόλη της Θεσσαλονίκης. Το «Βυζαντινό και Χριστιανικό Μουσείο» της Αθήνας. Βεβαίως, είναι το πιο σημαντικό μουσείο του βυζαντινού πολιτισμού και οι συλλογές του δεν περιλαμβάνουν μόνο αρχαιότητες, αλλά ακόμη και φωτογραφικό αρχείο, που είναι πάρα πολύ σημαντικό και το «Αρχαιολογικό Μουσείο Ηρακλείου». Νομίζω ότι δεν χρειάζεται και πολλά πράγματα να πω, πέραν του ότι δεν είναι «Ηρακλείου», είναι «Κρήτης», βέβαια.

Το νομοσχέδιο αυτό, λοιπόν, έρχεται να πάρει αυτά τα πέντε μεγάλα μουσεία, τα οποία σήμερα λειτουργούν, σε επίπεδο ειδικών περιφερειακών υπηρεσιών, της Γενικής Διεύθυνσης Αρχαιοτήτων και Πολιτιστικής Κληρονομιάς και να τα κάνει, χωριστά, νομικά πρόσωπα. Με διοικητικό συμβούλιο, που διορίζει η εκάστοτε κυβέρνηση και συγκεκριμένα, τώρα, θα διορίσει η Υπουργός, όπως φαίνεται στις «Μεταβατικές Διατάξεις» και Γενικό Διευθυντή, που επίσης θα διορίσει η Υπουργός, όπως φαίνεται στις «Μεταβατικές Διατάξεις». Εδώ πέρα, λοιπόν, κατ’ αρχάς, πρέπει να μιλήσουμε πρώτα, για τη σκοπιμότητα.

Η Υπουργός, την Παρασκευή, δυστυχώς, σε μια αποστροφή του λόγου της είπε ότι τα μεγάλα αυτά μουσεία έχουν μείνει σε περασμένες δεκαετίες. Αυτό είναι προσβλητικό, τόσο για όλους τους εργαζόμενους στα μουσεία, όσο για τη μουσειακή κοινότητα, στην Ελλάδα, που έχει φέρει την Ελλάδα, διεθνώς, στην πρωτοπορία των διεθνών μουσειακών σπουδών. Είναι προσβλητικός για την ίδια την Υπουργό, γιατί από τη θητεία της, ως Γενική Γραμματέας, επόπτευε όλες τις μεγάλες επανεκθέσεις, που έχουν κάνει τα μουσεία, την τελευταία 25ετία και γνωρίζει πάρα πολύ καλά το έργο, που έχουν προσφέρει.

 Τα μουσεία μας έχουν απορροφήσει εκατομμύρια κονδύλια από το ΕΣΠΑ, για να κάνουν επανεκθέσεις και οι συλλογές τους δεν είναι καθόλου απαρχαιωμένες. Έχουν απορροφήσει εκατομμύρια ευρώ από το ΕΣΠΑ, για να ψηφιοποιήσουν συλλογές, έχουν κάνει εκδηλώσεις, όχι μόνο σχετικές με τα μουσεία, επιστημονικές, αλλά, ταυτόχρονα και εκδηλώσεις Σύγχρονης Τέχνης, συναυλίες και έχουν βραβευτεί. Και για να μην πολυλογώ, έχουν κάνει πρωτοποριακές μουσειακές δράσεις. Η πρώτη δράση, να κοιμούνται παιδιά μέσα στο μουσείο, έγινε σε δημόσια μουσεία, δεν έγινε σε ιδιωτικά.

Πρωτοποριακά είναι τα μουσεία μας και το γνωρίζει πολύ καλά η Υπουργός. Ελπίζω να το γνωρίζετε και όλοι. Για σιγουριά, εμείς στείλαμε ένα υπόμνημα, που παρακαλώ, κύριε Πρόεδρε, ελπίζω να έχει μοιραστεί σε όλα τα μέλη της Επιτροπής, στο οποίο λέμε σημειακά, κάποια από τα επιτεύγματα των μεγάλων μουσείων της χώρας, γιατί η κουβέντα δεν μπορεί να εκκινεί από το ότι τα πέντε αυτά μουσεία χρειάζονται εκσυγχρονισμό.

Η κουβέντα πρέπει να εκκινεί από όλα όσα έχουν ήδη καταφέρει αυτά τα μουσεία και όσα μπορούν να καταφέρουν περισσότερα, με τη μορφή, που ήδη έχουν, ως ειδικές περιφερειακές υπηρεσίες.

Και εδώ να πω ότι είναι πάρα πολύ άσχημο κάποιος να δημιουργεί προβλήματα και να παριστάνει μετά ότι έρχεται να τα λύσει. Η Υπουργός, αυτή τη στιγμή, εδώ και δύο χρόνια, αυτό ακριβώς κάνει. Το 2022, τα μουσεία αυτά, ενώ ζητούσαν εγκαίρως χρήματα για συγκεκριμένες περιοδικές εκθέσεις, το Υπουργείο δεν τους τα έδωσε. Και έρχεται σήμερα να πει ότι δεν έχουν περιοδικές εκθέσεις; Τις κάνανε παρόλα αυτά, με το προσωπικό, που έχουν τα μουσεία.

Στο τέλος του 2022, ενώ η Υπουργός γνωρίζει πολύ καλά ότι ούτε το προσωπικό φύλαξης, για παράδειγμα, δεν φτάνει στο Εθνικό Αρχαιολογικό Μουσείο, για να είναι ανοιχτές όλες οι αίθουσες, δεν ανανέωσε τις συμβάσεις του προσωπικού. Αυτή τη στιγμή, που μιλάμε, πολλές αίθουσες στο Εθνικό Αρχαιολογικό, ως μη όφειλαν, είναι κλειστές. Από τι; Από έλλειψη προσωπικού. Από το ότι η Υπουργός και διαχρονικά οι πολιτικές ηγεσίες δεν επιλέγουν να κάνουν τις προσλήψεις, που χρειάζεται.

Επίσης, τώρα τελευταία, η Υπουργός δεν προσέλαβε ούτε τους συμβασιούχους, που έπρεπε να πάρει. Γιατί; Για να δημιουργήσει ένα τεχνητό πρόβλημα, ότι το μουσείο έχει τις μισές αίθουσες κλειστές και να έρθει να πει ότι λύνεται δια της μετατροπής σε Νομικό Πρόσωπο. Όχι, δεν λύνεται δια της μετατροπής. Λύνεται, με μια απλή υπογραφή, να ανανεωθούν οι συμβάσεις του ωρομίσθιου προσωπικού. Και λύνεται και με το να ζητήσουμε μόνιμο προσωπικό από τον ΑΣΕΠ, για τις ανάγκες του Υπουργείου, που υπάρχουν και είναι τεράστιες.

Σε αυτό το νομοσχέδιο, καταργούνται 735 κενές οργανικές θέσεις από όλες τις υπηρεσίες του Υπουργείου. Δεν θα μπορούμε να ξανακάνουμε προσλήψεις για τις ανάγκες των Εφορειών Αρχαιοτήτων και των υπολοίπων μουσείων, αλλά και της κεντρικής υπηρεσίας του Υπουργείου, για τα επόμενα 10-15 χρόνια.

Για να είμαι σύντομη, λοιπόν, δεν υπάρχει κανένας εκσυγχρονισμός των μουσείων, διορίζεται ένα Δ.Σ απολύτου επιλογής της Υπουργού και της εκάστοτε κυβέρνησης, με μόνα προσόντα το να έχουν κάποια καριέρα στον κοινωνικό τους χώρο. Μπορούν να είναι άσχετοι με την αρχαιολογία αυτοί οι 5-7 άνθρωποι, που θα διοικούν ένα μουσείο. Και, κυρίως, οι 5 που θα αποτελούν την πλειοψηφία να είναι άσχετοι με την Αρχαιολογία και τη Μουσειολογία και να διοικούν ένα μουσείο. Πραγματικά, είναι πρωτοφανές.

Και επειδή η Υπουργός επικαλείται το ευρωπαϊκό παράδειγμα, καλό θα ήταν να το είχε μελετήσει και να έρθει να πει, πως είναι το Δ.Σ. του Μουσείου του Λούβρου, που είναι ένα τελείως διαφορετικό μουσείο, γιατί είναι μουσείο με αρχαιότητες κλεμμένες από όλο τον κόσμο και δεν είναι σαν τα δικά μας μουσεία, που είναι συνδεδεμένα με την Αρχαιολογική Υπηρεσία. Η Αρχαιολογική Υπηρεσία είναι το σώμα και τα μουσεία είναι τα χέρια της.

Είναι διαφορετικά τα μουσεία μας. Αλλά ακόμα και έτσι, στο Δ.Σ. του Μουσείου του Λούβρου από τα 19 μέλη μόνο τα 7 είναι διορισμένα εκ προσωπικοτήτων. Τα υπόλοιπα είναι εκλεγμένα ή ex officio. Η πλειοψηφία, λοιπόν, είναι ex officio και δεν είναι άνθρωποι, που τους επιλέγει η εκάστοτε κυβέρνηση.

Να τελειώσουμε, λοιπόν, και με το θέμα της οικονομικής αυτοτέλειας. Να συμφωνήσουμε με την Υπουργό, που το λέει μέσα στο νομοσχέδιο και το λέει και παντού, ότι το κράτος θα επιχορηγεί τα μουσεία. Βεβαίως και θα τα επιχορηγεί. Να μην μιλάει, λοιπόν, για οικονομική αυτοτέλεια. Όπως και τώρα, επιχορηγεί, όχι μόνο αυτά τα μουσεία, αλλά και το Μουσείο της Ακρόπολης, το οποίο είναι Νομικό Πρόσωπο Δημοσίου Δικαίου και πήρε 600.000 ευρώ, το 2022, χώρια τα χρήματα, λόγω του κορονοϊού, και σε αυτό το νομοσχέδιο ψηφίζεται ένα εκατομμύριο απώλεια εσόδων του δημοσίου - και καλά κάνει - για να χαριστεί το 30% στο Μουσείο της Ακρόπολης. Αλλά ακόμα και στο Μουσείο Μπενάκη, που επίσης θεωρείται πρότυπο μουσείο, έχει Δ.Σ. και είναι ένα ιδιωτικό μουσείο, το ελληνικό Υπουργείο Πολιτισμού, το 2022, έδωσε 1.900.000 ευρώ, με βάση τα στοιχεία της «Διαύγειας». Δεν υπάρχει, λοιπόν, περίπτωση τα μουσεία να λειτουργούν, χωρίς χρηματοδότηση από το κράτος. Αυτό το λέει και η ίδια η Υπουργός.

 Άρα, ποια αυτοτέλεια τους δίνει, με αυτό το νομοσχέδιο; Μία αυτοτέλεια τους δίνει το νομοσχέδιο: Τα χρήματα του ελληνικού λαού, του δημοσίου, θα τα διαχειρίζεται ένα κυβερνητικά διορισμένο Διοικητικό Συμβούλιο. Είναι πάρα πολλά αυτά που έχουμε να πούμε.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ, κυρία Κουτσούμπα, θα έχετε την ευκαιρία στη δευτερολογία σας να προσθέσετε.

Τον λόγο έχει ο κύριος Βεροιόπουλος.

**ΙΩΑΝΝΗΣ ΒΕΡΡΟΙΟΠΟΥΛΟΣ (Πρόεδρος της Πανελλήνιας Ένωσης Συντηρητών Αρχαιοτήτων):** Κύριε Πρόεδρε, καλημέρα σε εσάς, καλημέρα και στα μέλη της Επιτροπής, στην Υπουργό και σε όλους τους εκπροσώπους των φορέων.

Τα πέντε μουσεία αποτελούσαν, ανέκαθεν, αναπόσπαστο τμήμα της Ελληνικής Αρχαιολογικής Υπηρεσίας, από την ίδρυσή τους. Με πρώτο το Εθνικό Αρχαιολογικό Μουσείο, το 1829, εντάχθηκαν στην προστασία του νεοελληνικού κράτους, με σκοπό να ενισχύσουν τη συλλογική ταυτότητα των Ελλήνων ή αλλιώς την εθνική τους συνείδηση, μάλιστα, σε μια κοσμοϊστορική περίοδο επαναστάσεων, συγκρούσεων και ανακατατάξεων, όπου η ανάδειξη ιδιαίτερων ταυτοτήτων χαρακτηριστικών ήταν ζητούμενο, όχι μόνο για την ευρωπαϊκή επικράτεια, αλλά και πέρα από τον Ατλαντικό. Παρόμοιες αναζητήσεις, χρονικά λίγο μετά, διαπιστώνουμε και ανατολικά μας, στην Τουρκία, στην Ινδία, στο Ισραήλ και αλλού.

Τον περασμένο πολυτάραχο αιώνα, με τους δύο παγκόσμιους πολέμους, τις δυο εθνικές καταστροφές, στη Μικρά Ασία και Κύπρο, τις δικτατορίες, τις εμφύλιες συγκρούσεις και τους εθνικούς διχασμούς, το κράτος, έχοντας τον πλήρη έλεγχο και τη συνδιαχείριση των μουσείων και την άοκνη προσφορά των δημόσιων υπαλλήλων, που εργάζονται, σε αυτά διαμόρφωσε έναν ενιαίο χώρο, αυτόν της κοινής ιστορικής συλλογικής συνείδησης, που έμεινε ισχυρός και αδιαπραγμάτευτος, μέσα από τόσες προκλήσεις.

Σήμερα, με το παρόν νομοσχέδιο, αυτός ο ενιαίος χώρος μοιάζει να βάλλεται, καθώς η διαχείριση των μουσείων μας προβλέπεται να φύγει από το κράτος και να περάσει σε διορισμένα Διοικητικά Συμβούλια, που θα επιλέγονται από την εκάστοτε κυβέρνηση, ακόμα και τον εκάστοτε Υπουργό. Η μετατροπή, αρχικά, των δέκα μεγαλύτερων μουσείων αποτέλεσε τη βασική εξαγγελία της Κυβέρνησης. Από το καλοκαίρι του 2019, το θέμα υπήρχε στους περίφημους «μπλε φακέλους», που πήραν οι Υπουργοί, στο πρώτο Υπουργικό Συμβούλιο. Μετά από 3,5 χρόνια, φτάσαμε, σήμερα, στο σχέδιο νόμου, που έχει εισαχθεί στη Βουλή, να αφορά τη μετατροπή των πέντε μουσείων.

Συγκεκριμένα, τώρα, να δούμε λίγο το νομοσχέδιο. Στο άρθρο 4 του νομοσχεδίου, περιγράφονται οι σκοποί των μουσείων Νομικών Προσώπων Δημοσίου Δικαίου, από 1α) έως 1β), οι οποίοι, ήδη, σε μεγάλο βαθμό, εξυπηρετούνται από τα μουσεία μας. Στην ανάλυση συνεπειών ρύθμισης, αναφέρεται ότι τα πέντε μεγάλα μουσεία, με τη μετατροπή τους, σε Νομικά Πρόσωπα Δημοσίου Δικαίου, θα βελτιώσουν την αποδοτικότητά τους, με την παροχή ευελιξίας στην ανάληψη των πρωτοβουλιών, την αναζήτηση και το σχεδιασμό εξωστρεφών στρατηγικών ανάλογων τόσο προς τη φυσιογνωμία και τις συλλογές εκάστου όσο και ως προς τις απαιτήσεις του σύγχρονου κοινού και να πετύχουν τους επιστημονικούς και εκπαιδευτικούς σκοπούς, απαλλαγμένα από τις αναπόφευκτες γραφειοκρατικές διαδικασίες. Να δούμε, όμως, κύριε Πρόεδρε τι κάνουν, σήμερα, τα μουσεία.

Το Εθνικό Αρχαιολογικό διευκολύνει, καθημερινά, δεκάδες ερευνητές απ’ όλο τον κόσμο και αξίζει να σημειωθεί, την τελευταία πενταετία, εξυπηρετήθηκαν εκατοντάδες ερευνητικά προγράμματα, από όλη την Ελλάδα και το εξωτερικό. Εφαρμόζει ένα τακτικό πρόγραμμα περιοδικών εκθέσεων και ανανεώνει το ενδιαφέρον του κοινού. Η έκθεση «Το Ναυάγιο των Αντικυθήρων» στο πλοίο, οι θησαυροί και ο μηχανισμός προσέλκυσε, πάνω από 800.000 επισκέπτες, στην Ελλάδα και ταξίδεψε, στην Ελβετία και στο Πεκίνο. Τα τελευταία 10 χρόνια, συμμετείχε σε 35 περιοδικές εκθέσεις μεγάλων ευρωπαϊκών και αμερικανικών μουσείων, δανείζοντας, προσωρινά, περισσότερα από 800 αρχαία αντικείμενα, στην Ισπανία, στην Οτάβα, στο Σικάγο, στην Ουάσιγκτον και αλλού.

Στο πλαίσιο της Έκθεσης του Αρχαιολογικού Μουσείου «Αμέτρητες Όψεις του Ωραίου» δημιουργήθηκαν από εταιρεία καλλυντικών, μάλιστα, σε συνεργασία με το επιστημονικό προσωπικό του μουσείου, τρία αρώματα, βασισμένα σε πληροφορίες από πινακίδες γραμμικής γραφής Β και αρχαίους συγγραφείς, όπως ο Θεόφραστος. Πραγματοποιεί εκπαιδευτικά προγράμματα και πολύπλευρες βιωματικές εμπειρίες, στα οποία έχουν συμμετάσχει πάνω από 30.000 άτομα, διαλέξεις, αλλά και παρουσίαση σύγχρονων εικαστικών εκθέσεων, θεατρικών και μουσικών δρώμενων.

Ολοκληρώνει το απαιτητικό εμβληματικό έργο ΕΣΠΑ, ύψους 1.5 εκατομμυρίου ευρώ, όπου αφορά στον ψηφιακό μετασχηματισμό του μουσείου, τη συντήρηση και δημιουργία πύλης ανοιχτής πρόσβασης στο φωτογραφικό αρχείο του μουσείου, την εικονική περιήγηση στις συλλογές, τις σαράντα ακουστικές θεματικές ξεναγήσεις, με φορητές συσκευές κοινού, τα συστήματα ψηφιακής σήμανσης στους χώρους του μουσείου και την τηλεμετάδοση εικόνας live από εκδηλώσεις.

Το Βυζαντινό και Χριστιανικό Μουσείο. Δεκάδες περιοδικές εκθέσεις μεγάλης επισκεψιμότητας και εύρος θεματικού φάσματος, από τον Δομίνικο Θεοτοκόπουλο και την Κίνα των Τανκ, μέχρι τον Γουόρχολ και τον Νταλί. Οι δωρεάν παρεχόμενες εκπαιδευτικές δράσεις για κάθε πληθυσμιακή κατηγορία άφθονες, οι εκδόσεις και τα ερευνητικά προγράμματα άφθονα, η πληθώρα των επιστημονικών εκδηλώσεων και εξωστρεφών δράσεων, διακρατικές συνεργασίες και τα ευρωπαϊκά προγράμματα, οι καινοτόμες δράσεις, σε κάθε τομέα της σύγχρονης μουσειολογικής συζήτησης, καθιστούν το Βυζαντινό και Χριστιανικό Μουσείο ένα υπόδειγμα και πρότυπο λειτουργίας, για την Ελλάδα και το εξωτερικό.

Τα σύγχρονα εργαστήρια συντήρησης λειτουργούν, υποδειγματικά, ανανεώνοντας τη μακρά παράδοση του πρώτου κέντρου συντήρησης αρχαιοτήτων, που ιδρύθηκε και λαμπρύνουν με την εργασία τους προσωπικότητες από τον Φώτη Κόντογλου και τον Γιάννη Κολέφα, μέχρι τον Τάσο Μαργαριτώφ και τον Σταύρο Μπαλτογιάννη. Και μην ξεχνάμε, ότι το Βυζαντινό και Χριστιανικό Μουσείο βραβεύτηκε από την ελληνική πολιτεία, με το βραβείο ποιότητας και αποδοτικότητας για τις δημόσιες υπηρεσίες.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Βερροιόπουλε, ολοκληρώστε, γιατί έχετε συμπληρώσει το χρόνο της ομιλίας σας.

**ΙΩΑΝΝΗΣ ΒΕΡΡΟΙΟΠΟΥΛΟΣ (Πρόεδρος της Πανελλήνιας Ένωσης Συντηρητών Αρχαιοτήτων):** Να τελειώσω λίγο την παρουσίαση, κύριε Πρόεδρε. Το Αρχαιολογικό Μουσείο Θεσσαλονίκης, από το 2006, μετά την ανακαίνιση και τον εκσυγχρονισμό του λειτουργεί με 9 μόνιμες καινοτόμες εκθέσεις και έχει οργανώσει 33 αρχαιολογικές, 76 εικαστικές περιοδικές, με τη συμμετοχή 352 καλλιτεχνών από 45 χώρες, 43 εκπαιδευτικά προγράμματα για παιδιά και ενήλικες, πειραματικά εργαστήρια, 77 επιστημονικές συναντήσεις με 1.030 επιστήμονες από 236 φορείς σε 35 χώρες, διαλέξεις από προσωπικότητες των γραμμάτων και των τεχνών, εκδηλώσεις ευρύτερου πολιτιστικού ενδιαφέροντος και 7 πρωτοποριακές συμμετοχικές ψηφιακές δράσεις, στον καιρό της Πανδημίας.

Το Μουσείο Βυζαντινού Πολιτισμού έχει μια σπουδαιότητα προσέλκυσης, που προέρχεται από τη γενικότερη λειτουργία του μουσείου. Απόδειξη, ότι βραβεύτηκε ως το καλύτερο μουσείο από το Συμβούλιο της Ευρώπης, το 2005, τιμή, που για πρώτη και μοναδική, έως σήμερα, φορά, αποδόθηκε σε ελληνικό μουσείο. Παράλληλα, σημειώνουμε ότι στο Μουσείο Βυζαντινού Πολιτισμού υπάγεται και η έκθεση του Λευκού Πύργου, μην το ξεχάσουμε αυτό καθόλου, με την υψηλή επισκεψιμότητα, που, από το 2008, παρουσιάζει την ιστορία της Θεσσαλονίκης. Σε λιγότερο από 25 χρόνια λειτουργίας, το Μουσείο Βυζαντινού Πολιτισμού έχει παρουσιάσει 135 περιοδικές εκθέσεις στους χώρους του, 14 περιοδεύουσες εκθέσεις, συμμετοχή σε 25 σημαντικές διεθνείς εκθεσιακές διοργανώσεις για τον βυζαντινό και μεταβυζαντινό πολιτισμό. Έχει κάνει 94 εκδόσεις, διοργάνωσε 258 συνέδρια και συμπόσια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Βερροιόπουλε, αυτό που μας διαβάζετε μπορείτε να το καταθέσετε και ως υπόμνημα. Θα έχετε την ευκαιρία να απαντήσετε και σε ερωτήσεις στηνδευτερολογία σας. Οπότε, ολοκληρώστε παρακαλώ.

**ΙΩΑΝΝΗΣ ΒΕΡΡΟΙΟΠΟΥΛΟΣ (Πρόεδρος της Πανελλήνιας Ένωσης Συντηρητών Αρχαιοτήτων):** Κύριε Πρόεδρε, θα ολοκληρώσω με το Αρχαιολογικό Μουσείο Ηρακλείου. Από τις δράσεις του Αρχαιολογικού Μουσείου Ηρακλείου, που προσφέρονται όλες δωρεάν στο κοινό, αναφέρουμε ενδεικτικά τις θεματικές ξεναγήσεις επετειακού ή μη χαρακτήρα, αρχαιολογικές περιοδικές εκθέσεις, τις εικαστικές εκθέσεις σύγχρονης τέχνης, τα ψηφιακά εκπαιδευτικά προγράμματα, τα βιωματικά εργαστήρια και τις εκπαιδευτικές δράσεις για ποικίλες κατηγορίες κοινού, τις περιηγήσεις αρχαιολογικού χώρου, τα επιστημονικά προγράμματα, τις συνεργασίες με δημοτικούς φορείς και άλλα.

Επίσης, να πούμε ότι είχε την τιμητική διάκριση από τον πολιτιστικό οργανισμό European Museum Forum, το 2017. Αυτά είχα να πω, κύριε Πρόεδρε, για τη σημαντικότητα των δημόσιων μουσείων και θα συνεχίσω, στη συνέχεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Παρακαλώ τους υπόλοιπους ομιλητές να σεβαστούν τον χρόνο, που έχει δοθεί από τη διαδικασία, καθώς έχουν τη δυνατότητα και να υποβάλουν υπομνήματα και να μιλήσουν στη δευτερολογία τους.

Θα συνεχίσουμε με τον κύριο Κουφοβασίλη, Πρόεδρο του Συλλόγου Εκτάκτων Αρχαιολόγων και μετά θα πάρει τον λόγο ο κύριος Χάρχαρος, Πρόεδρος του Συλλόγου Εργαζομένων του Μουσείου της Ακρόπολης.

Τον λόγο έχει ο κύριος Κουφοβασίλης.

 **ΔΗΜΗΤΡΙΟΣ ΚΟΥΦΟΒΑΣΙΛΗΣ (Πρόεδρος του Συλλόγου Εκτάκτων Αρχαιολόγων (ΣΕΚΑ)):** Ευχαριστώ, κύριε Πρόεδρε.

 Κύριε Πρόεδρε, αξιότιμα μέλη του Κοινοβουλίου, κυρία Υπουργέ, ο ΣΕΚΑ είναι, ομόθυμα και ομόφωνα, ενάντια στη μετατροπή των πέντε μεγαλύτερων μουσείων σε Ν.Π.Δ.Δ..

 Θεωρούμε πως πρέπει να ειπωθεί ότι από τις αποφάσεις των πρωτοβάθμιων σωματείων του πολιτισμού, όπως είναι ο ΣΕΚΑ, μέχρι τα ψηφίσματα, που εγκρίθηκαν από ομόφωνα σώματα συνελεύσεων εργατικών κέντρων, όπως την πρόσφατη περίπτωση του Εργατικού Κέντρου Αθήνας, είναι σύσσωμο και χωρίς αστερίσκους το αίτημά μας να μην προχωρήσει η μεταρρύθμιση.

Ως προς το επίδικο της μη μετατροπής, βρισκόμασταν στο πλευρό της σημερινής Υπουργού Πολιτισμού, όταν το 2006, από άλλη πολιτική θέση, επιχειρηματολογούσε ενάντια στη μετατροπή του καθεστώτος των μουσείων. Βρισκόμασταν στο πλευρό του σημερινού Υπουργού Ανάπτυξης, όταν το 2009, από άλλη πολιτική θέση, επιχειρηματολογούσε ενάντια στο πρωτοφανέρωτο, τότε, καθεστώς του Νέου Μουσείου Ακρόπολης.

Μέχρι σήμερα, το μοναδικό μουσείο, που έχει λειτουργήσει με το καθεστώς του Νομικού Προσώπου Δημοσίου Δικαίου, είναι αυτό του νέου Μουσείου Ακρόπολης. Ως προς αυτό, ο ομιλών δημοσίευε, πριν δύο χρόνια, στον τύπο, στις 15/2/2021, ανοιχτή επιστολή προς την Υπουργό, για την επιτακτικότητα μετατροπής του Νέου Μουσείου Ακρόπολης σε δημόσιο μουσείο.

Η πρόσφατη επιστολή εργαζομένων του νέου Μουσείου Ακρόπολης, θεωρούμε ότι επαληθεύει, ανάμεσα στα άλλα, ότι το Μουσείο είναι εκπληκτικό για τα εκθέματά του, όχι όμως για τη μουσειακή πολιτική του, όχι για τη διαχείριση του απομακρυσμένου από την Αρχαιολογική Υπηρεσία πλούτου του, όχι για τις εργασιακές σχέσεις, που έχει προωθήσει και σίγουρα, όχι για τον προσανατολισμό, που υπηρετεί, με «μανιτάρια πλευρώτους, μπουρδέτο με ταλαγάνι, λιαστή ντομάτα και μπέικον βινεγκρέτ και παραδοσιακός τραχανάς με χειροποίητο λουκάνικο κόκορα, που θυμίζει την παστιτσάδα, με μια πινελιά με αναβατό τυρί Γρεβενών».

Αυτή είναι η νέα μουσειακή πολιτική, η οποία αναπτύσσεται στα περίπου 1.000 τετραγωνικά μέτρα εστιατορίου και καφέ του νέου Μουσείου Ακρόπολης, δίπλα στα 14.000 τετραγωνικά μέτρα εκθεμάτων, τα οποία μετατρέπονται, υποβαθμίζονται σε ντεκόρ.

Ας σημειωθεί ότι, παρά την προβολή που έχει γνωρίσει το νέο Μουσείο Ακρόπολης, το παλιό μουσείο είχε περισσότερους επισκέπτες.

Οπότε, σε κάθε περίπτωση, τα έσοδα των πέντε εμβληματικών μουσείων δεν είναι «έσοδά τους», δεν πραγματοποιούνται ερήμην της ελληνικής αρχαιολογίας ούτε της διαχείρισης του πολιτιστικού αποθέματος στη χώρα. Τα μουσεία δεν είναι μπαρ ή εστιατόρια, να επιζητεί το καθένα τη δική του οικονομική επιβίωση έναντι των άλλων, το οποίο πρακτικά σημαίνει ότι αν αποτύχουν, μπορεί να κλείσουν.

Με την εγκατάλειψη των μουσείων στις τύχες τους, δε λύνουμε τα όποια προβλήματά τους. Το μόνο που πετυχαίνει το κεντρικό κράτος, δια της οδού αυτής, είναι να αποποιείται κάθε ευθύνη του, σε σχέση με τη διαχείριση κληρονομιάς.

Τέλος, θα θέλαμε να σημειώσουμε ότι με το νομοσχέδιο αυτό εισάγεται, για πρώτη φορά, στη μουσειακή πολιτική του κράτους η έννοια του εθελοντισμού. Τον εθελοντισμό αυτό τον έχουμε γνωρίσει, από την περίπτωση της Βρετανίας.

Προσπερνώντας γρήγορα το γεγονός ότι με τη θέσπισή του σε ένα νομοσχέδιο, ο εθελοντισμός, η αληθινή έννοια του εθελοντισμού, ήδη, νοθεύεται, ως Σύλλογος Εκτάκτων Αρχαιολόγων, με εκατοντάδες άνεργα μέλη μας, μακριά από το αναφαίρετο δικαίωμά μας στη μόνιμη και σταθερή εργασία, έναν μήνα πριν από τον διαγωνισμό του ΑΣΕΠ, που θα επιφυλάξει 0,3 θέσεις αρχαιολόγων ανά νομό της χώρας, εκφράζουμε την πλήρη και κατηγορηματική αντίθεσή μας στο σύνολο της επιχειρούμενης μουσειακής πολιτιστικής μεταρρύθμισης.

Από την πλευρά των συμβασιούχων αρχαιολόγων, οι οποίοι δεν υπάρχουν ούτε για δείγμα, ως εργαζόμενοι στα κρατικά μουσεία και άρα ελπίζουμε ότι δε θα κατηγορηθούμε και εμείς αδίκως, δίπλα και στους υπόλοιπους, ότι το κάνουμε, για να κοιτάξουμε την περίπτωσή μας, δηλώνουμε, λοιπόν, την κατηγορηματική εναντίωση μας στο συγκεκριμένο νομοσχέδιο.

Μολονότι υπάρχουν - και κλείνω με αυτό - δεκάδες επιστημονικοί σύλλογοι και συνδικαλιστικές οργανώσεις όλων των βαθμίδων και εκατοντάδες αντίστοιχες αποφάσεις, επιστολές, ψηφίσματα, ενάντια στην επιχειρούμενη μεταρρύθμιση, δεν υπάρχει ούτε μισή συλλογικότητα ούτε μισός επιστημονικός φορέας, που να έχει ταχθεί υπέρ της μετατροπής των μουσείων σε Ν.Π.Δ.Δ..

Θεωρούμε ότι στα μάτια και στην καρδιά της κοινωνίας είναι απολύτως απονομιμοποιημένο ένα τέτοιο εγχείρημα και καλούμε την Κυβέρνηση να αποσύρει το νομοσχέδιο. Ευχαριστούμε πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Ο κύριος Χάρχαρος έχει τον λόγο.

**ΘΕΟΦΑΝΗΣ ΧΑΡΧΑΡΟΣ (Πρόεδρος του Συλλόγου Εργαζομένων του Μουσείου της Ακρόπολης):** Ευχαριστώ, κύριε Πρόεδρε.

Εμείς, από το Μουσείο Ακρόπολης, θέλουμε να δείξουμε και την άλλη πλευρά του νομίσματος, ειδικά με την εικόνα, που έχει το Μουσείο, έξω. Έχουμε πολλή μεγάλη εμπειρία, σαν εργαζόμενοι στο Μουσείο της Ακρόπολης, τουλάχιστον δεκατρία χρόνια και θέλουμε να δείξουμε κάποια αρνητικά πράγματα, που έχει η λειτουργία ενός τέτοιου μοντέλου.

Θα σταθούμε σε κάποια ζητήματα άνισης μεταχείρισης, όπως είναι η μη συμμετοχή μας στο Ενιαίο Σύστημα Κινητικότητας, που πλέον δε δίνει τη δυνατότητα για εργασιακή εξέλιξη και ανέλιξη του εργαζομένου, δε μετέχουμε ισότιμα στο σύστημα της κινητικότητας και ύστερα δε μας καταβάλλεται επίδομα επικίνδυνης και ανθυγιεινής εργασίας. Ήδη, τριάντα δύο συνάδελφοι έχουν κινήσει νομικές διαδικασίες γι’ αυτό.

Έχουμε, λοιπόν, το ζήτημα της μη συμμετοχικής κινητικότητας και της μη δυνατότητας εργασιακής εξέλιξης των εργαζομένων και αλλαγής εργασιακού περιβάλλοντος.

Δεν μας καταβάλλεται, μέχρι σήμερα, επίδομα επικίνδυνής και ανθυγιεινής εργασίας και ήδη 32 εργαζόμενοι έχουν κινήσει νομικές διαδικασίες γι’ αυτό.

Η υπηρεσιακή μας κατάσταση φαίνεται από υπηρεσιακό συμβούλιο, προς το παρόν αορίστου χρόνου, κατ’ εξαίρεση του Υπαλληλικού Κώδικα, όπου δεν πραγματοποιούνται αρχαιρεσίες, ανά δύο έτη.

Δεν συμμετέχουμε στο Διοικητικό Συμβούλιο του Μουσείου, αφού δεν έχει προβλεφθεί κάτι τέτοιο εξαρχής στον ιδρυτικό του νόμο, αλλά ούτε στο παρόν σχέδιο νόμου γίνεται κάποια τέτοια ρύθμιση.

Ο Οργανισμός του μουσείου, παραμένει παρωχημένος, σχεδιασμένος 10 χρόνια πριν, χωρίς καν να λαμβάνει υπόψη τα τυπικά προσόντα του προσωπικού και τις αυξημένες τεχνικές απαιτήσεις, που έχει για περιγραφές θέσεων, την αξιολόγηση και συνολική επαναδιοργάνωση όλων των Διευθύνσεων, των τμημάτων, των γραφείων, των κριτηρίων επιλογής σε θέση ευθύνης και άλλα.

Από εκεί και πέρα, έχουμε στείλει υπόμνημα σε όλους με τις παρατηρήσεις μας, τόσο για το κομμάτι, που αφορά τα υπό μετατροπή πέντε μεγάλα μουσεία, όσο αφορά και τα δικά μας ζητήματα.

Για λόγους, λοιπόν, μη διαφοροποίησης με τα υπόλοιπα μουσεία, ζητάμε μετά των παρατηρήσεών μας, οι διατάξεις των άρθρων 7, 8, 12, 13 και 17, να εφαρμοστούν και για μας.

Επίσης, θα πρέπει να υπάρξει ρητή αναφορά στην εφαρμογή των διατάξεων της κινητικότητας, δεδομένου ότι ως φορέας εκτός Γενικής Κυβέρνησης, δεν εμπίπτουμε, σήμερα.

Από εκεί και πέρα, καταλήγοντας, έχουμε, σαν αιτήματα, για το κατατεθέν σχέδιο νόμου, να ρυθμιστεί το ζήτημα της κινητικότητας. Είναι ένα πάγιο και διαρκές αίτημα των εργαζομένων, η συμμετοχή αιρετού εκπροσώπου στο Διοικητικό Συμβούλιο του Μουσείου Ακρόπολης και των υπό μετατροπή πέντε μεγάλων μουσείων, γιατί δεν ορίζεται αιρετός εκπρόσωπος και η μη εξαίρεση στο Πειθαρχικό Δίκαιο του Υπαλληλικού Κώδικα.

Σε ό,τι αφορά τη μη εξαίρεση στο Πειθαρχικό Δίκαιο του Υπαλληλικού Κώδικα, η πρότασή μας είναι ότι θα πρέπει, αν και εφόσον ο πρώτος βαθμός δεν θα παραμείνει, ως έχει, τουλάχιστον, θα πρέπει να μη δίνεται μια υπερεξουσία σε ένα άτομο και να υπάρξει μία τριμελής επιτροπή, που να απαρτίζεται από μέλος του Διοικητικού Συμβουλίου, από τον Γενικό Διευθυντή, αλλά και από εκπρόσωπο των εργαζομένων, προκειμένου να εξασφαλίζεται και η αντικειμενικότητα και η μη υπερσυγκέντρωση εξουσίας σε ένα μόνο άτομο.

Δεν έχω κάτι άλλο να προσθέσω και στη δευτερολογία θα επανέλθω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ.

Τον λόγο έχει ο κύριος Σταθουλόπουλος.

**ΠΑΝΑΓΙΩΤΗΣ ΣΤΑΘΟΥΛΟΠΟΥΛΟΣ (Πρόεδρος του Συλλόγου Εργαζομένων του Οργανισμού Διαχείρισης και Ανάπτυξης Πολιτιστικών Πόρων - ΟΔΑΠ):** Καλημέρα σε όλους. Θέλω να εκφράσω τη θλίψη μου για την τραγωδία, που υπάρχει στον λαό της Τουρκίας και να μπω απευθείας στις απόψεις των εργαζομένων, που εκπροσωπώ, του Ο.Δ.Α.Π., επί του νομοσχεδίου.

Εμείς είμαστε αντίθετοι με το νομοσχέδιο αυτό, διότι πιστεύουμε ότι δεν έχει να προσφέρει απολύτως τίποτα και διασπά την ενιαία πολιτική. Πιστεύουμε ότι πρόκειται για μια αποκοπή των 5 μεγάλων μουσείων της χώρας μας και τα οποία, έχοντας ένα Διοικητικό Συμβούλιο, θα μπορούν να κάνουν μια πολιτική άλλη από την πολιτική, που ξέρουμε και που είναι υποχρεωμένα να κάνουν τα μουσεία. Θα μπορεί αυτό το Διοικητικό Συμβούλιο, το οποίο θα είναι της αρεσκείας του εκάστοτε Υπουργού, της εκάστοτε κυβέρνησης, να κάνει κατά το δοκούν τη χρησιμοποίηση των χρημάτων αυτών των μουσείων, χρήματα, τα οποία περίπου έχουμε υπολογίσει ότι είναι 7 εκατομμύρια ευρώ, που θα χάνει ο Ο.Δ.Α.Π., ετησίως, με τα έσοδα του 2022 πάντα, ως κριτήριο και χρήματα, τα οποία ο Ο.Δ.Α.Π. τα γυρνάει πίσω, για την ενίσχυση της πολιτιστικής κληρονομιάς και την υποβοήθηση της Αρχαιολογικής Υπηρεσίας.

Η δήθεν οικονομική αυτοτέλεια, που θα έχουν τα μουσεία με αυτά τα διοικητικά συμβούλια, δεν αναιρεί τους φόβους, που μπορεί κάποιος, καλόπιστα, να εκφράσει ότι μπορεί να επέλθει μια περαιτέρω ιδιωτικοποίησή τους.

Επίσης, ένα διοικητικό συμβούλιο σε ένα αυτοδιοίκητο μουσείο, που θα έχει την ευθύνη της πολιτικής μπορεί, αύριο το πρωί, να κάνει μια αύξηση της τιμής του εισιτηρίου, που αυτό θα αποτελεί αποτροπή στα λαϊκά στρώματα, για να επισκεφθούν το χώρο του μουσείου. Η διαχείρισή τους σε ιδιώτες, με την έννοια του διοικητικού συμβουλίου πάντα, δεν έχει αποδειχθεί στη χώρα μας ότι ήταν ό,τι το καλύτερο. Όπου έχει επιχειρηθεί αυτό, μόνο προβλήματα και κακές συνέπειες έχει δημιουργήσει.

Έτσι, λοιπόν, μέσα στο νομοσχέδιο αυτό, δεν βλέπουμε πουθενά την κατάργηση της διάταξης - γιατί το νομοσχέδιο έχει και δράσεις του Ο.Δ.Α.Π. - περί του να δημιουργηθεί, όταν θέλει ένα νομικό πρόσωπο ιδιωτικού δικαίου εκμετάλλευσης, το οποίο καθιερώθηκε από την προηγούμενη Κυβέρνηση, αλλά όπως γίνεται πάντα στην Ελλάδα, κρατήθηκε και από τη σημερινή Κυβέρνηση, το οποίο έχει, σαν αποτέλεσμα, μια σειρά συνέπειες καταστροφικές. Δηλαδή, εάν αυτή τη στιγμή εξηγείτε ότι στο νομοσχέδιο του Ο.Δ.Α.Π., το οποίο εμείς χαιρετίσαμε και είπαμε ότι ήταν κάτι χρήσιμο, με την έννοια ότι έλεγχε ένα νομικό πρόσωπο δημοσίου δικαίου, το χαιρετίσαμε και το στηρίξαμε, έτσι, λοιπόν, μπορεί κάποιος σήμερα να σκεφτεί και να εξηγήσει για ποιο λόγο δεν υπάρχουν θέσεις πωλητών. Δηλαδή, τα πωλητήριά μας, τα οποία θα λειτουργούν, με τι πωλητές θα δουλεύουν; Είναι αυτό κάτι, που δεν μπορούμε να εξηγήσουμε εμείς; Μακάρι; Είναι, όμως, αυτό κάτι, που δείχνει ότι τα πωλητήρια οδεύουν σε άλλα χέρια;

Έτσι, λοιπόν, βλέπουμε ότι σαν Ο.Δ.Α.Π. εμείς, από τα 5 μουσεία χάνουμε έσοδα από τα 5 αναψυκτήρια, τα οποία πλέον θα τα παίρνει το Δ.Σ. κάθε μουσείου, χάνουμε τα εισιτήρια, τα οποία θα τα παίρνει το Δ.Σ. κάθε μουσείου –εννοώ τη διοίκηση, που θα υπάρχει – και τα πωλητήρια μας, που σημαίνει, λοιπόν, εδώ ότι είναι ένα ξεκίνημα μιας άλλης πολιτικής.

Πιστεύουμε, λοιπόν, σαν εργαζόμενοι ότι τα μνημόνια ήρθαν, τα μνημόνια έμειναν και θα μείνουν και ότι αυτές οι πολιτικές υπαγορεύονται από πολιτικές μνημονίων, που οδεύουν και ανοίγουν την πόρτα στο δημόσιο, για συρρίκνωσή του και άνοιγμα στους ιδιώτες.

Έτσι, λοιπόν, σε καμία περίπτωση, δεν μπορούμε να δεχθούμε ότι διάφορες προσπάθειες και ανάθεση κρίσιμων λειτουργιών, που μπορεί να κάνει ένα μουσείο, μπορούν να αποδίδονται σε ιδιώτες ή σε πολιτιστικά ιδρύματα.

Το έμψυχο δυναμικό, ο κόσμος που χρειάζεται να συνεχίσει να παραμένει, όπως ήταν τα μουσεία μας και να μη διασπαστεί η ενιαία πολιτική. Αυτή είναι μια πρώτη τοποθέτηση που μπορώ να κάνω αυτή τη στιγμή και στη δευτερολογία, κύριε Πρόεδρε, ευχαρίστως να πούμε και κάποια άλλα πράγματα. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Μαυρικόπουλος.

**ΙΩΑΝΝΗΣ ΜΑΥΡΙΚΟΠΟΥΛΟΣ (Πρόεδρος της Πανελλήνιας Ένωσης Υπαλλήλων Φύλαξης Αρχαιοτήτων ):** Καλημέρα σας. Είναι μια δύσκολη μέρα η σημερινή, τόσο για το λαό της Τουρκίας, που δίπλα μας υποφέρει από συνταρακτικά γεγονότα, τα οποία τα έχουμε ζήσει και εμείς στο παρελθόν, αλλά και λόγω των καιρικών συνθηκών, που υπάρχουν και στη χώρα μας.

 Θέλω να πω εδώ, ότι οι αρχαιοφύλακες είναι ένα «ειδικό δημόσιο σώμα», το οποίο εργάζεται, σήμερα. Παρά τις συνθήκες, που υπάρχουν τώρα, εργάζεται. Είναι ανοιχτά τα μουσεία και οι αρχαιολογικοί χώροι, όπως το καλοκαίρι, με τις θερμοκρασίες τις μεγάλες.

Όμως, υπάρχει μια αδικία. Η αδικία αυτή είναι στο ανθυγιεινό επίδομα, το οποίο δίδεται σε άλλους κλάδους εργαζομένων, οι οποίοι τώρα είναι σπίτι τους, ενώ σε εμάς δεν δίδεται και δουλεύουμε κανονικά στα μουσεία και στους χώρους.

Πάμε, τώρα, στο νομοσχέδιο. Στο νομοσχέδιο αυτό, εμείς από την αρχή είμαστε αντίθετοι και το έχουμε δηλώσει, παντού και σε όλους. Και το έχουμε δηλώσει, όχι τυχαία για αντιπολιτευτική διάθεση, για κομματική εκμετάλλευση. Όχι βέβαια, αλλά το έχουμε δηλώσει, γιατί γνωρίζουμε πολύ καλά τι συμβαίνει στο νέο Μουσείο Ακρόπολης, τι συμβαίνει στην Πινακοθήκη και αυτό είναι το κύριο, που μας έκανε να αντιδράσουμε, από την αρχή, προτού ακόμα διαβάσαμε το νομοσχέδιο και τι λέει.

Απ’ ό,τι φαίνεται, το νομοσχέδιο αυτό μπορεί να μην πειράζει καταρχήν, τους υπηρετούντες, να μην αλλάζει τίποτα στους υπηρετούντες αρχαιοφύλακες, όμως για τους μετέπειτα εργαζομένους στο Μουσείο και τον αρχαιολογικό χώρο, φαίνεται να υπάρχει μεγάλη αλλαγή. Καταρχήν, από δημόσιο γίνεται αορίστου χρόνου, με ό,τι αυτό συνεπάγεται, αλλά και άλλα πολλά, που υφίσταται το σχετικό καθεστώς.

Θέλω να πω ότι και εγώ συμφωνώ με τους προηγούμενους, ιδιαίτερα τον Παναγιώτη Σταθουλόπουλο, τον Πρόεδρο του Συλλόγου Εργαζόμενων του Ο.Δ.Α.Π. και τον Φάνη τον Χάρχαρο, τον Πρόεδρο των εργαζομένων του νέου Μουσείου Ακρόπολης, ότι δεν μπορεί να υπάρχουν εργαζόμενοι δυο ταχυτήτων. Υπάρχει αντιδικία σε αυτό το πράγμα και πρέπει να διεκπεραιωθεί. Ανέφερε, ένα θέμα ο Φάνης ο Χάρχαλος, το οποίο και εγώ επικροτώ. Για την έλλειψη προσωπικού, που ειπώθηκε, στα μουσεία, αυτό είναι χρόνιο πρόβλημα των μουσείων και των χώρων, διότι πράγματι ποτέ δεν υπάρχει μια πολιτική. Βέβαια, τώρα υπάρχει μια απόσυρση των 350 μονίμων, που είναι σε εξέλιξη. Ελπίζουμε σύντομα να τελειώσει και αυτό να δώσει μια μικρή ανάσα στα μουσεία και στους αρχαιολογικούς χώρους.

Θέλω να πω για την Πινακοθήκη, ότι ακόμα λειτουργεί με έναν Οργανισμό, ο οποίος είναι πανάρχαιος και οι υπάλληλοι ΔΕ αμείβονται σαν υπάλληλοι ΥΕ. Επίσης, θέλω να πω ότι δεν καταλαβαίνουμε τελικά, γιατί γίνεται αυτό το νομοσχέδιο. Εφόσον και έξοδα αυξάνει και έσοδα δεν προσθέτει και εάν πούμε ότι όσο γίνονται δράσεις για εκσυγχρονισμό ή για αύξηση εσόδων, αυτά γιατί δεν γίνονταν, μέχρι τώρα; Θα γίνουν από δω και πέρα;

Αυτά θέλω να πω καταρχήν και θα επανέλθω πάλι στη δευτερολογία. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Μονογυιού Αικατερίνη, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Τζηκαλάγιας Ζήσης, Φωτήλας Ιάσων, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Ασημακοπούλου Σοφία – Χάιδω, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ο κύριος Σαββαΐδης, εκ μέρους της Εταιρείας Φίλων του Εθνικού Αρχαιολογικού Μουσείου, έχει ενημερώσει ότι έχει στείλει υπόμνημα, αλλά δεν θα συμμετέχουν στη συνεδρίαση, γιατί δεν έχουν καν διοικητικό συμβούλιο.

 Θα συνεχίσουμε με τον κύριο Νικόλαο Λούβρη, Ταμία της Εκτελεστικής Επιτροπής της Πανελλήνιας Ομοσπονδίας Εργαζομένων του Υπουργείου Πολιτισμού.

**ΝΙΚΟΛΑΟΣ ΛΟΥΒΡΗΣ (Ταμίας της Εκτελεστικής Επιτροπής της Πανελλήνιας Ομοσπονδίας Εργαζομένων Υπουργείου Πολιτισμού – Π.Ο.Ε.-ΥΠ.ΠΟ.):** Σας Ευχαριστώ.

Καλημέρα σε όλους σας. Ως Π.Ο.Ε.-ΥΠ.ΠΟ. έχουμε ήδη εκφράσει την άποψή μας και έχουμε εκφραστεί, μέσω του πρόσφατου συνεδρίου, που ήταν και με τη παρουσία της κυρίας Υπουργού, επιβεβαιώθηκε η άποψη αυτή και στις πρόσφατες συνεδριάσεις των Οργάνων της Ομοσπονδίας. Έχουμε δηλώσει, λοιπόν, ότι διαφωνούμε με την μετατροπή των πέντε μουσείων σε Νομικά Πρόσωπα Δημοσίου Δικαίου, καθώς θεωρούμε ότι δεν έχει να προσφέρει το παραμικρό στην κοινωνία, αλλά ούτε και στους εργαζόμενους, καθώς υπάρχουν διάφορα ζητήματα, τα οποία θίγονται και θα έπρεπε στη δευτερολογία και στις συζητήσεις να τα αποσαφηνίσουμε. Ενδεικτικά, θα πούμε για το δημόσιο χαρακτήρα των Νομικών Προσώπων Δημοσίου Δικαίου και το πώς θα παραμείνει αυτός και αν θα θιχτεί η αρχαιολογική νομοθεσία. Μίλησαν και οι προηγούμενοι συνάδελφοι για τα εργασιακά δικαιώματα, τα οποία, ήδη, θίγονται και πιστεύουμε ότι δεν θα καλυτερεύσουν, τα υπηρεσιακά και πειθαρχικά Όργανα, όπου δεν εκπροσωπούνται οι συνάδελφοι εργαζόμενοι. Είναι πολύ σημαντικό για εμάς, καθώς και όπως αναφέρθηκε προηγουμένως και από τους εκπροσώπους του Νέου Μουσείου Ακρόπολης, δεν υπάρχει πρόβλεψη για εκπροσώπηση εργαζομένων στο διοικητικό συμβούλιο αυτών των Νομικών Προσώπων.

Αυτά είναι τα τέσσερα πράγματα, τα οποία μπορούμε καταρχάς να πούμε και να σεβαστούμε το χρόνο και θα έρθουμε πολύ πιο αναλυτικά στη δευτερολογία μας. Ευχαριστούμε πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε και να ξεκινήσουμε με τις ερωτήσεις.

Το λόγο έχει η κυρία Αναγνωστοπούλου, Εισηγήτρια της Μειοψηφίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ευχαριστώ.

Θα ήθελα, καταρχάς, να ρωτήσω την κυρία Κουτσούμπα - το είπε, βέβαια, αλλά μου έκανε εντύπωση. Ο Σύλλογος Ελλήνων Αρχαιολόγων δεν είχε καμία διαβούλευση με την Υπουργό Πολιτισμού, με το Υπουργείο, γι’ αυτό το νομοσχέδιο, δεν έγινε καμία συζήτηση; Το δεύτερο ερώτημα είναι ποιο πρόβλημα, κυρίως, βλέπετε σε αυτό, που εγώ βλέπω, για τα παραρτήματα και στο εσωτερικό και στο εξωτερικό, με δεδομένη τη διάταξη περί δανεισμού αρχαιοτήτων για 50 χρόνια, συν βέβαια, με το θέμα το μεγάλο, που έχει δημιουργηθεί, με τη συλλογή Στερν; Θα ήθελα να σε αυτά τα ερωτήματα να μας απαντήσετε.

Θέλω να ρωτήσω τον κ. Βερροιόπουλο, που μας περιέγραψε - και θα ήθελα, αν μπορείτε να πείτε και δύο πράγματα παραπάνω. Διαβάζουμε στο νομοσχέδιο ότι θα αποκτήσουν εξωστρέφεια τα μουσεία. Εγώ, απ’ όσο άκουσα από εσάς, έχουν εξωστρέφεια και μάλιστα μεγάλη εξωστρέφεια τα πέντε αυτά μουσεία. Θα ήθελα να μας πείτε, αν δικαιολογείται στο νομοσχέδιο αυτή η επιχειρηματολογία της εξωστρέφειας, σαν να μην υπάρχει καθόλου;

Θα ήθελα να ρωτήσω όλους τους υπόλοιπους, κυρίως σε ό,τι αφορά τα εργασιακά. Έχουμε ένα μεγάλο θέμα και αυτό που είπε ο κ. Κουφοβασίλης το εντοπίσαμε και εμείς, για τον εθελοντισμό και πως τα εργασιακά πλήττονται και με τα πειθαρχικά συμβούλια και με τη μη μετακίνηση των εργαζομένων και λοιπά; Θα ήθελα οι άνθρωποι, που μίλησαν, κυρίως, για τα εργασιακά, οι εκπρόσωποι εργαζομένων, να μας μιλήσουν, όποιος θέλει από αυτούς.

Μία τελευταία ερώτηση, σε σχέση με τον ΟΔΑΠ. Βλέπουμε ότι μετά την ψήφιση του νομοσχεδίου για τον ΟΔΑΠ - πριν από δύο χρόνια – επανέρχεται, σε αυτό το νομοσχέδιο, το θέμα του ΟΔΑΠ, με διορθωτικές, με άλλες διατάξεις, σαν να μην τελείωσε, πριν 2 χρόνια, επανέρχεται το θέμα. Βλέπετε κάποιες σημαντικές αλλαγές; Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριοςΚωνσταντόπουλος, Ειδικός Αγορητής του Κινήματος Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Σας ευχαριστώ, κύριε Πρόεδρε.

Δια μέσω της τεχνολογίας, άκουσα όλους τους φορείς και θα ήθελα να ρωτήσω την Ομοσπονδία. Στο νομοσχέδιο προβλέπεται η παραμονή των εργαζομένων στο ΥΠΠΟΑ, δηλαδή το Υπουργείο Πολιτισμού και Αθλητισμού και η απόσπαση στα μουσεία, αν θεωρούν ότι αυτό αρκεί για την κατοχύρωση των εργαζομένων και μάλιστα για όσους μελλοντικά εργαστούν στα μουσεία, το πρώτο.

Το δεύτερο: Ξέρουμε ότι τα μουσεία αντιμετωπίζουν προβλήματα λειτουργίας και υποστελέχωσης, σύμφωνα με δικές τους τοποθετήσεις. Θεωρείτε ότι το νομοσχέδιο αυτό δίνει λύση στα προβλήματα αυτά;

Στην ΠΕΥΦΑ: Ποια είναι η διαφορά, μισθολογικά και εργασιακά, ανάμεσα στους φύλακες αρχαιοτήτων του Υπουργείου Πολιτισμού και Αθλητισμού και στους φύλακες αρχαιοτήτων σε Νομικά Πρόσωπα Δημοσίου Δικαίου.

Άλλη ερώτηση: Ποιες αλλαγές θα φέρει το νομοσχέδιο για τους φύλακες αρχαιοτήτων, που πρόκειται να προσληφθούν στα μουσεία ή και στο μέλλον;

Στο Μουσείο Ακρόπολης, το νομοσχέδιο καταγράφει, ως βασικό στοιχείο, την παροχή ευελιξίας στα μουσεία, βλέποντας τη λειτουργία του Μουσείου Ακρόπολης, ως Νομικό Πρόσωπο Δημοσίου Δικαίου. Θεωρείτε ότι υπάρχει αυτή η ευελιξία;

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Ιωάννης Δελής, Ειδικός Αγορητής του Κ.Κ.Ε.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Δύο παρατηρήσεις, μονάχα. Θα ήθελα από τον Πρόεδρο του Συλλόγου Εκτάκτων Αρχαιολόγων, τον κύριο Κουφοβασίλη, αν μπορεί να αναλύσει ακόμα περισσότερο αυτό, που είπε στην τοποθέτησή του, για τη μετατροπή του πολιτιστικού πλούτου σε ντεκόρ, σε ένα απλό ντεκόρ. Θα ήταν χρήσιμο να ακουστεί μία περαιτέρω ανάλυση, γύρω από αυτό το ζήτημα.

Μια δεύτερη ερώτηση- παρατήρηση στον κύριο Βερροιόπουλο, όπου ακούγοντάς τον, έχοντας μπροστά μου και την Αιτιολογική Έκθεση του νομοσχεδίου, όπου λέγεται χαρακτηριστικά ότι «οι ταχείες κοινωνικές και πολιτισμικές εξελίξεις και η ραγδαία τεχνολογική ανάπτυξη έχουν διαμορφώσει ένα νέο κοινό με αυξημένες απαιτήσεις και διαφορετικές πολιτιστικές, εκπαιδευτικές και κοινωνικές ανάγκες, ενδιαφέροντα και προσδοκίες, το οποίο αναζητά στο μουσείο, όχι μόνο το θεματοφύλακα των συλλογών, αλλά ένα σύνθετο και πολυδύναμο θεσμό, με εξωστρέφεια και δυνατότητα επικοινωνίας τόσο του γενικού πολιτιστικού μηνύματος, όσο και της ειδικότερης μαρτυρίας, που απορρέει από τις συλλογές του κάθε μουσείου ξεχωριστά». Αν αυτά, που περιέγραψε ο κύριος Βερροιόπουλος, δεν καλύπτουν αυτά ακριβώς, που αναφέρονται εδώ, στην Αιτιολογική Έκθεση και τέλος ποιες είναι οι διαφορές, πώς αντιλαμβάνεται η Πανελλήνια Ένωση Συντηρητών Αρχαιοτήτων, ο κύριος Βερροιόπουλος, την εξωστρέφεια και ποιες είναι οι διαφορές, σε σχέση με την αντίληψη περί εξωστρέφειας της σημερινής Κυβέρνησης;

Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σοφία Χάϊδω Ασημακοπούλου, Ειδική Αγορήτρια της Ελληνικής Λύσης.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης –ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Ευχαριστούμε θερμά τους φορείς, που παρίστανται, στη σημερινή συνεδρίαση. Θα ήθελα να θέσω τα εξής ερωτήματα:

Στην Πανελλήνια Ομοσπονδία Εργαζομένων Υπουργείου Πολιτισμού υπάρχει, θεωρείτε, αναγκαιότητα αλλαγής του νομικού πλαισίου των υπηρεσιών αυτών των μουσείων;

Ποια είναι τα προβλήματα, που καλείται αυτή η δήθεν νομοθετική πρωτοβουλία, να αντιμετωπίσει;

Συμφωνείτε ότι το παρόν νομοσχέδιο αποδυναμώνει τον επιστημονικό και εκπαιδευτικό ρόλο των μουσείων;

Στο Σύλλογο Ελλήνων Αρχαιολόγων, μιας και δεν ρωτηθήκατε εγκαίρως από τους αρμόδιους, προτού αλλάξουν αιφνιδιαστικά το ισχύον πλαίσιο, πώς πιστεύετε ότι θα μπορούσε να υπάρξει βελτίωση στον τρόπο, που ασκείται η μουσειακή πολιτική, στη χώρα μας;

Θεωρείτε ότι θα επιτευχθεί η περίφημη οικονομική αυτοτέλεια, με το παρόν νομοσχέδιο;

Γνωρίζετε, αν έχουν πραγματοποιηθεί μελέτες σκοπιμότητας και βιωσιμότητας;

Θεωρείτε ότι η ίδρυση παραρτημάτων στο εξωτερικό ανοίγει, ενδεχομένως, το δρόμο για νέες επαίσχυντες συμφωνίες τύπου συλλογής Στερν;

Στο Σύλλογο Εργαζομένων του Μουσείου Ακρόπολης. Τι πιστεύετε ότι θα προσφέρουν τα διορισμένα διοικητικά συμβούλια, στην καλύτερη λειτουργία των μουσείων; Μήπως θα οδηγήσουν, με μαθηματική ακρίβεια, στην ιδιωτικοποίησή τους; Είναι θετικό να παραχωρείται σε διοικητικά συμβούλια η διαχείριση του πυρήνα των πολιτισμικών αξιών του κράτους;

Στην Πανελλήνια Ένωση Υπαλλήλων Φυλάξεως Αρχαιοτήτων. Αναφέρατε σε ανακοίνωση της Πανελλήνιας Ένωσης Υπαλλήλων Φύλαξης Αρχαιοτήτων ότι το νομοσχέδιο δημιουργεί εργαζόμενους δύο ταχυτήτων και ότι απειλείται το ενιαίο της λειτουργίας των μουσείων και αρχαιολογικών χώρων και της πολιτισμικής μας κληρονομιάς. Συμφωνείτε ότι το παρόν ανοίγει, ταυτόχρονα, το δρόμο για την αύξηση της τιμής των εισιτηρίων και την κατάργηση των δωρεάν παροχών;

 Στην Εταιρεία των Φίλων του Εθνικού Αρχαιολογικού Μουσείου. Πιστεύετε ότι θα μπορούσαν οι λειτουργίες των μουσείων να ενισχυθούν, με ηπιότερες νομοθετικές ρυθμίσεις, που δε θα οδηγήσουν στην ιδιωτικοποίησή τους; Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Θέλω να ζητήσω συγγνώμη και από εσάς και από την κυρία Υπουργό και από τους υπόλοιπους Βουλευτές, γιατί συμμετέχω, ως Εισηγητής, σε ένα άλλο νομοσχέδιο, που ξεκινά στην Επιτροπή, τώρα, στις 11.00’ και δεν μπορώ να παραμείνω να παρακολουθήσω την υπόλοιπη συζήτηση.

Θα συναντηθούμε στις 13.00’ πάλι, στη συζήτηση κατ’ άρθρο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε και ευχαριστώ τους φορείς, που παρευρίσκονται, σήμερα, εδώ. Θα ήθελα να πω ότι οι περισσότερες από τις ερωτήσεις, που θα ήθελα να κάνω, έχουν καλυφθεί από τους προηγούμενους συναδέλφους. Θα προσπαθήσω, ίσως, να καλύψω τα υπόλοιπα θέματα. Θέλω να κάνω ερωτήσεις προς τους συνδικαλιστικούς φορείς των εργαζομένων. Ποια είναι η θέση σας για τις αλλαγές, που φέρνει το νομοσχέδιο, στη διαχείριση του προσωπικού του Υπουργείου και αν θέλετε να τονίσετε κάτι ιδιαίτερο για το δικό σας κλάδο και ποια είναι η θέση σας για τις αλλαγές, που φέρνει το νομοσχέδιο, στον ΟΔΑΠ.

Στο Σύλλογο Εργαζομένων του Μουσείου, που έχουμε λάβει και το υπόμνημα τους. Ποια είναι η θέση σας για τις ρυθμίσεις, που φέρνει το νομοσχέδιο, για το δικό σας μουσείο; Αν έχετε κάτι να συμπληρώσετε ή να τονίσετε, ιδιαίτερα γι’ αυτά.

 Τέλος προς όλους, επειδή στη συζήτηση κυριαρχεί το θέμα των νομικών προσώπων δημοσίου δικαίου, ποια άλλα σημεία του νομοσχεδίου νομίζετε ότι πρέπει να μας επισημάνετε και πάνω σε αυτό και γιατί. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Σκουρολιάκος.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Κύριε Πρόεδρε, έχω μία ερώτηση για τον κ. Κουφοβασίλη. Κύριε Κουφοβασίλη, στην ομιλία σας μας είπατε ότι η σημερινή Υπουργός Πολιτισμού και τότε Γενική Γραμματέας, το 2006, ήταν ενάντια. Το 2006, λοιπόν, ήταν ενάντια στη μετατροπή των μουσείων σε νομικά πρόσωπα δημοσίου δικαίου. Μήπως μπορείτε να μας δώσετε κάποιες παραπάνω λεπτομέρειες, για να αντιληφθούμε και να καταλάβουμε και εμείς τη μετατροπή της άποψης της κυρίας Υπουργού; Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Καλημέρα σε όλες και όλους. Μία ερώτηση μόνο θέλω να υποβάλω, κυρίως στην Πρόεδρο του Συλλόγου Ελλήνων Αρχαιολόγων. Έχει γίνει λόγος για ειδικό καθεστώς, ευνοϊκό καθεστώς, των εργαζομένων σε μουσεία, προνόμια και ούτω καθεξής. Θα ήθελα μια τοποθέτηση, πάνω σε αυτό. Δηλαδή, για τι είδους προνόμια μιλάμε και ποια είναι ακριβώς η εργασιακή καλύτερη σχέση, η οποία διακυβεύεται από τη μετατροπή των μουσείων σε νομικά πρόσωπα δημοσίου δικαίου; Ποια είναι η τοποθέτηση, που κάνει ο Σύλλογος, γι’ αυτό το μείζον θέμα; Βεβαίως, αυτό αφορά ενδεχομένως και όποιους άλλους συνδικαλιστικούς φορείς θέλουν να απαντήσουν. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Στο σημείο αυτό ολοκληρώνονται οι ερωτήσεις από τους συναδέλφους και προχωράμε στις δευτερολογίες.

Τον λόγο έχει η κυρία Κουτσούμπα.

**ΔΕΣΠΟΙΝΑ ΚΟΥΤΣΟΥΜΠΑ (Πρόεδρος του Συλλόγου Ελλήνων Αρχαιολόγων)**: Καταρχάς, ένα πάρα πολύ σημαντικό θέμα. Η κυρία Αναγνωστοπούλου ρώτησε, αν o ΣΕΑ είχε κάποια συζήτηση με την Υπουργό. Δεν είχε καμία σχέση, το είπα και προηγουμένως, αλλά δεν είναι μόνο αυτό. Υπήρξαν επιστολές από πανεπιστημιακούς του εξωτερικού, ακαδημαϊκούς, από τα τμήματα ιστορίας αρχαιολογίας τα ελληνικά, υπήρξαν επιστολές προς τον Πρωθυπουργό και προς την Υπουργό Πολιτισμού. Δεν επεδίωξε να έρθει σε συνάντηση με κανέναν από αυτούς τους φορείς, για να συζητήσει αυτό το νομοσχέδιο. Έχω δει ότι σε άλλα Υπουργεία, όταν υπάρχει νομοσχέδιο, γίνεται μια συνέντευξη τύπου και παρουσιάζεται. Τα νομοσχέδια του δικού μας Υπουργείου τα βλέπουμε κατευθείαν στις εφημερίδες, στη διαβούλευση ή στη Βουλή, όπως έγινε με τη συμφωνία για τη συλλογή Στερν.

Δεύτερο σημείο, τα παραρτήματα, στο εσωτερικό και το εξωτερικό, είναι ένα πάρα πολύ σοβαρό ζήτημα. Θα ήθελα να θυμίσω στο σημείο αυτό, ότι στο τέλος του 2020, η Υπουργός Πολιτισμού εισηγήθηκε στη Βουλή, στην Επιτροπή Μορφωτικών, την εξαγωγή αρχαιοτήτων από συλλογές μουσείων, για 50 και 50 χρόνια, 100 χρόνια σύνολο. Μετά τη φασαρία, που έγινε και με τις αντιδράσεις, που υπήρχαν από όλο το πολιτικό φάσμα και μέσα στην Ολομέλεια της Βουλής, και από τους βουλευτές της Νέας Δημοκρατίας – και αυτό είναι πολύ σημαντικό, κατά τη γνώμη μου και τους ευχαριστούμε – τελικά η διάταξη κατέληξε να είναι 25 και 5 και 5 και 5 και 5 και 5, που μας κάνει 50, που είναι ήδη πάρα πολύ. Δεν ήταν, όμως, 100.

Αυτήν τη στιγμή, που μιλάμε, κυρία Αναγνωστοπούλου, επειδή ρωτήσατε, δεν μιλάμε πια για 50 χρόνια. Το νομοσχέδιο εισηγείται την ίδρυση παραρτημάτων στο εξωτερικό, χωρίς να βάζει χρονικό περιορισμό για την εξαγωγή αρχαιοτήτων. Άρα, έρχεται η Υπουργός, αφού δεν πέρασε τα 100 χρόνια, και το φέρνει διά της πλαγίας, αναθέτοντάς το στα από εκείνη διορισμένα διοικητικά συμβούλια, που θα εισηγούνται. Ταυτοχρόνως, τα τελευταία τρία χρόνια, ζητάμε από την Υπουργό Πολιτισμού να φέρει στο Κεντρικό Αρχαιολογικό Συμβούλιο και να βγάλει υπουργική απόφαση, για τα λεγόμενα αμετακίνητα ευρήματα, εκθέματα, που προβλέπει ο νόμος. Ο αρχαιολογικός νόμος προβλέπει ότι υπάρχουν αμετακίνητα.

Αυτά που ακούστηκαν στις βρετανικές εφημερίδες, ότι, δηλαδή, η ανταλλαγή τους με τα γλυπτά του Παρθενώνα, για παράδειγμα, ο Ηνίοχος των Δελφών ή ο Δίσκος της Φαιστού, είναι σε αυτά που τα ίδια τα μουσεία έχουν ορίσει, ως αμετακίνητα. Το Υπουργείο, όμως, δεν έχει βγάλει ποτέ την απόφαση, που τα ορίζει και αυτό ήταν πιο επείγον να γίνει τώρα, ακριβώς, επειδή έρχεται η Υπουργός και νομοθετεί παραρτήματα. Απευθύνομαι, λοιπόν, και στους βουλευτές της Νέας Δημοκρατίας και λέω ότι αφού καταλαβαίνετε την αναγκαιότητα και δεν έχει και καμία λογική να έχουμε μόνιμα αρχαιότητες στο εξωτερικό, οι αρχαιότητες φεύγουν για περιοδικές εκθέσεις, για ένα για ή δύο χρόνια και γυρίζουν και αυτό είναι asset για τη χώρα, ακόμη και για τον τουρισμό.

Το να τις έχεις μόνιμα στο εξωτερικό δεν εξυπηρετεί κανέναν και τίποτα, παρά μόνο περίεργες συμφωνίες, διαβόητες συμφωνίες, μυστικές συμφωνίες, του τύπου της συλλογής Στερν, όπου αποδείχτηκαν αυτά, που φωνάζαμε. Δυστυχώς, δεν υπήρχε ακρόαση φορέων στη Βουλή να πούμε ότι νομιμοποιήθηκαν αρχαιοκαπηλικά ευρήματα, τα οποία αποδείχθηκε, πέραν πάσης αμφιβολίας, με το τιμολόγιο ότι ήταν αρχαιοκαπηλικά και η Υπουργός Πολιτισμού δεν έχει δώσει καμία απάντηση σε αυτό.

Δεύτερο, για τους εργαζόμενους, αν αλλάζει κάτι στους ήδη εργαζόμενους στα μουσεία. Καταρχάς, ρώτησε ο κύριος Βερναρδάκης για ίδια τα προνόμια. Προνόμια δεν έχουν οι εργαζόμενοι στα μουσεία, εκτός από το προνόμιο να κάνουν μια δουλειά, που την αγαπάνε - αν αυτό το θεωρούμε προνόμιο - και που μπορεί να δουλεύουν άπειρες ώρες γι΄ αυτήν, ακόμα και Σάββατα και Κυριακές και νύχτες, που σας είπα προηγουμένως για τις νύχτες στα μουσεία, χωρίς τίποτα επιπλέον, πέρα από τις αμοιβές, πέρα από το ενιαίο μισθολόγιο. Έχει σημασία αυτό, γιατί πρέπει, κάποια στιγμή, να μετρήσουμε πόσο θα κοστίσει το να βάλουμε επταμελές Δ.Σ. με τις αμοιβές του, με τις αμοιβές του προέδρου, με το Γενικό Διευθυντή και τις αμοιβές του. Θα βάλουμε πέντε Γενικούς Διευθυντές, εκεί που σήμερα υπάρχει ένας και πέντε επταμελή Δ.Σ., εκεί που σήμερα υπάρχει ένας διευθυντής και αποφασίζει πόσο κοστίζει αυτό το πράγμα.

Εμείς, ως αρχαιολόγοι, πραγματικά, εάν κοιτάζαμε, όντως, τον κλάδο μας, θα παρακαλούσαμε να γίνουν νομικά πρόσωπα, γιατί πάρα πολλοί συνάδελφοί μας στα μουσεία έχουν υπερπροσόντα για τη θέση του Γενικού Διευθυντή. Τα υπερκαλύπτουν τα προσόντα. Να παίρνουν 3,5 και 4 χιλιάρικα το μήνα, αντί να παίρνουν 1.600, που παίρνουν σήμερα, ως σκέτοι διευθυντές και να κάνουν και λιγότερη δουλειά. Δεν είναι αυτό το ζήτημά μας, όμως. Εμάς δεν μας ενδιαφέρει αυτό το πράγμα. Μας ενδιαφέρει η συνέχεια, η ενιαία προστασία της πολιτιστικής κληρονομιάς.

Βέβαια, υπάρχει ένα θέμα για τους εργαζόμενους στα μουσεία. Παρότι η Υπουργός λέει ότι τους αφήνει να φύγουν, όποτε θέλουν, μέσα από περίτεχνες διατυπώσεις, στο άρθρο 33 και στις μεταβατικές διατάξεις και στο άρθρο 81, τι καταφέρνει η Υπουργός; Καταφέρνει να τους εγκλωβίσει, διά της προσωρινής απόσπασης. Αυτοί οι υπάλληλοι θα είναι στο μουσείο. Ακόμα και αυτοί, που θα δηλώσουν ότι δεν θέλουν να είναι στο μουσείο και θέλουν να πάνε σε άλλες υπηρεσίες, θα είναι εγκλωβισμένοι στα μουσεία.

Όλα τους τα επιστημονικά, υπηρεσιακά και λοιπά δικαιώματα θα περνάνε από το διορισμένο διοικητικό συμβούλιο και το διορισμένο Γενικό Διευθυντή. Αυτό είναι απαράδεκτο και δεν είναι κάτι, που το φανταζόμαστε. Από τον Ιούλιο του 2022, με εντολή της πολιτικής ηγεσίας, όλοι αυτοί οι συνάδελφοι, που ήθελαν να φύγουν από τα μουσεία, χωρίς να έχει ψηφιστεί το νομοσχέδιο, είχαν κάνει αίτηση στο υπηρεσιακό συμβούλιο. Πέρασε από το υπηρεσιακό συμβούλιο και έλαβαν αρνητική απάντηση από το Υπουργείο.

Η βελτίωση της μουσειακής πολιτικής μπορεί να γίνει με την υπάρχουσα μορφή. Υπάρχουν τρόποι οι διευθυντές, σε κάποια πράγματα, να έχουν περισσότερο λυμένα τα χέρια τους. Πάντα, όμως, στο πλαίσιο του δημόσιου λογιστικού και όχι όπως τώρα θα γίνεται με τα διοικητικά συμβούλια, που θα κάνουν ό,τι θέλουν, όπως κάνει και το Μουσείο Ακρόπολης και κάνει συνεχώς απευθείας αναθέσεις, που είναι και της μόδας.

Δεν υπάρχει ζήτημα οικονομικής αυτοτέλειας, το είπα και προηγουμένως, και η ίδια η Υπουργός το λέει. Θα επιχορηγούνται από το Δημόσιο. Αυτοτέλεια δίνουμε μόνο στα διοικητικά συμβούλια να διαχειρίζονται τα χρήματα του Δημοσίου και έχοντας κόστος και στον Κρατικό Προϋπολογισμό, γιατί τα έσοδα των μουσείων, πέρα από αυτά που είπε ο κ. Σταφυλόπουλος, ότι αναδιανέμονται σε όλη την Αρχαιολογική Υπηρεσία, τα μισά περίπου πηγαίνουν στον Κρατικό Προϋπολογισμό. Αυτά θα κοπούν πολύ.

Η κυρία Σακοράφα ρώτησε για το άρθρο 72 και το Τοπικό Συμβούλιο Μνημείων Νοτίου Αιγαίου, δηλαδή Κυκλάδων. Είναι πάρα πολύ σοβαρό, γιατί ειδικά στις Κυκλάδες έχουν μια συγκεκριμένη φυσιογνωμία τα πολιτιστικά μνημεία και η φυσιογνωμία οικισμών, και ξέρετε πόσο μεγάλη είναι η πίεση για ξενοδοχειακή οικοδομική ανάπτυξη. Πάνε και βάζουν μία διαφορετική σύσταση του Τοπικού Συμβουλίου Μνημείων, σε σχέση με όλες τις υπόλοιπες, για να μειώσουν τον ρόλο των αρχαιολόγων και των εφορειών αρχαιοτήτων, για να περνάνε τα ξενοδοχεία από πάνω ή δίπλα σε ιστορικούς οικισμούς σημαντικούς.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Βερροιόπουλος.

**ΙΩΑΝΝΗΣ ΒΕΡΡΟΙΟΠΟΥΛΟΣ (Πρόεδρος της Πανελλήνιας Ένωσης Συντηρητών Αρχαιοτήτων - ΠΕΣΑ)**: Ευχαριστώ, κύριε Πρόεδρε. Αναφορικά, καταρχάς, με το ερώτημα της κυρίας Αναγνωστοπούλου, σε σχέση με την εξωστρέφεια των μουσείων, είναι πολύ μεγάλη η εξωστρέφεια των μουσείων και αποδεικνύεται από τις δράσεις τους τις καθημερινές. Για παράδειγμα, είναι οι συμμετοχές σε πάρα πολλές διεθνείς εκθέσεις και αυτήν τη στιγμή, που μιλάμε, η Διευθύντρια του Αρχαιολογικού Μουσείου Ηρακλείου βρίσκεται, στη Βρετανία, για να στηθεί μία έκθεση, που αφορά το Μινωικό Πολιτισμό, όπου θα μεταφερθούν εκεί, για να εκτεθούν αρκετά αντικείμενα από το Αρχαιολογικό Μουσείο Ηρακλείου. Αν αυτό δεν είναι εξωστρέφεια, τι άλλο είναι;

Αναφορικά με την ερώτηση του κυρίου Δελή, για το αν καλύπτονται από τις δράσεις των μουσείων και τις εργασίες, η επιστημονική μελέτη και η καινοτομία, από τους συντηρητές αρχαιοτήτων, όπως με ρώτησε για τους εργαζόμενους, συγκεκριμένα, θα πω το εξής απλό παράδειγμα. Το Μουσείο Βυζαντινού Πολιτισμού συμμετείχε σε δύο πολυετείς δράσεις – προγράμματα, που αφορούσαν τη συντήρηση μνημείων και την εκπαίδευση συντηρητών αρχαιοτήτων από τα Βαλκάνια, την Αλβανία, τη Βουλγαρία και άλλες χώρες.

Σε σχέση τώρα γενικότερα με τους εργαζόμενους, πρέπει να εστιάσουμε και να πούμε μερικά πράγματα, για να γίνουν γνωστά στα μέλη της Επιτροπής. Πρώτον, γιατί έχουμε δύο ταχύτητες εργαζομένων; Θα αναφερθώ σε δύο παραδείγματα

Οι υπάλληλοι, που θα προσληφθούν στα νομικά πρόσωπα δημοσίου δικαίου, θα λογοδοτούν για οποιαδήποτε πειθαρχικό παράπτωμα, που ενδέχεται να έχουν κάνει. Θα λογοδοτούν σε ένα μονομελές όργανο. Τον Γενικό Διευθυντή. Η αρχή του ενός. Ενώ, αντίστοιχα, οι υπάλληλοι, που θα ανήκουν στο Υπουργείο Πολιτισμού, λογοδοτούν σ’ ένα πολυμελές πειθαρχικό όργανο, στο οποίο συμμετέχουν και εργαζόμενοι, που τους έχουν επιλέξει οι ίδιοι οι εργαζόμενοι, με την ψήφο τους.

 Σε δευτεροβάθμιο επίπεδο. Οι εργαζόμενοι, που θα προσληφθούν στα νομικά πρόσωπα δημοσίου δικαίου, θα απευθύνονται στο διοικητικό συμβούλιο. Ένα διοικητικό συμβούλιο, που, στην πραγματικότητα, έχει χτιστεί, έχει συγκροτηθεί από τη Βουλή της Κυβέρνησης ή του εκάστοτε Υπουργού. Αντίθετα, στους υπαλλήλους του Υπουργείου Πολιτισμού, υπάρχει δευτεροβάθμιο πειθαρχικό όργανο, που και εκεί συμμετέχουν εργαζόμενοι. Αντιλαμβάνεστε την αντίφαση. Αυτές τις δύο αντίθετες πρακτικές ότι υπάρχει πραγματικά μια διαφορετική διαχείριση του προσωπικού.

Θα πω, όμως, και ένα άλλο παράδειγμα, που είναι σοβαρό. Τέθηκε και από τον Πρόεδρο του Συλλόγου Εργαζομένων του Μουσείου Ακρόπολης. Ξέρετε, στα μουσεία υπάρχουν συνάδελφοι μας, όχι μόνο συντηρητές αρχαιοτήτων και άλλοι, οι οποίοι δικαιούνται να παίρνουν ανθυγιεινό επίδομα. Κι όμως, δεν το παίρνουν ούτε υπάρχει πρόβλεψη, σε αυτό το νομοσχέδιο, να το πάρουν. Αντίθετα, στο Υπουργείο Πολιτισμού, καταβάλλονται. Άρα, λοιπόν, έχουμε και εδώ μια μισθολογική διαφοροποίηση, η οποία πραγματικά ξενίζει και είναι άδικη. Αυτά εν ολίγοις. Δεν έχω να πω κάτι άλλο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

 Τον λόγο έχει ο κύριος Δημήτριος Κουφοβασίλης, Πρόεδρος του Συλλόγου Εκτάκτων Αρχαιολόγων.

**ΔΗΜΗΤΡΙΟΣ ΚΟΥΦΟΒΑΣΙΛΗΣ (Πρόεδρος του Συλλόγου Εκτάκτων Αρχαιολόγων):** Δέχθηκα δύο ερωτήματα. Tο ένα αφορά τα «μουσεία ντεκόρ», όπως χρησιμοποίησα τον όρο.

Το δεύτερο αφορά την τοποθέτηση του 2006 και τη διαφορετική σημερινή τοποθέτηση, που έχει η Υπουργός Πολιτισμού. Κατ’ αρχάς, να πω ότι το νέο Μουσείο Ακρόπολης έχει χρησιμοποιηθεί, στο προηγούμενο διάστημα, πραγματικά, ως ντεκόρ, με πολύ ωραία θέα την Ακρόπολη και έχει παραχωρήσει αίθουσές του. Αυτό δεν είναι γνωστό ευρέως. Και για να κάνει τα συνέδρια της η ΟΝΝΕΔ και για να γιορτάσει ο έκπτωτος, σήμερα συγχωρεμένος βασιλιάς. Νομίζω ένα πολύ πρόσφατο παράδειγμα το πώς αντιλαμβάνεται η νέα μουσειακή αυτή πρόταση τη χρήση των μουσείων και των αρχαιολογικών χώρων, ως ντεκόρ, σε πρόσφατη ημερομηνία, αποτελούν τα κλειστά εγκαίνια. Τα κλειστά εγκαίνια, που πραγματοποιήθηκαν, στο «Μουσείο Κυκλαδικής Τέχνης και Πολιτισμού».

Από το βήμα αυτό εδώ, εγώ παρεμπιπτόντως, θα ήθελα να καταγγείλω το περίπου αστείο ότι, οι διαμαρτυρόμενοι αρχαιολόγοι και όλες οι άλλες ειδικότητες μαζί απωθούνταν από την Αστυνομία, ώστε να μην είναι ορατοί στους καλεσμένους, με συγκεκριμένες προσκλήσεις ! Στον όροφο του «Μουσείου Κυκλαδικής Τέχνης» και να μην ενοχλούν με την παρουσία τους και τη διαφορετική άποψή τους και τα συνθήματά τους, εκείνους που έτρωγαν μεζεδάκια, δίπλα στα κίβδηλα ειδώλια, τα ομοιώματα, που υπήρχαν, πάνω στο τραπέζι ! Ενώ στην πραγματικότητα, εμείς θέλουμε να πούμε και κάποια από τα δέκα πέντε (15) που τώρα εκτίθενται, ως προϊόν περίπου ανταλλαγής, με τη συλλογή «Στερν». Επίσης, έχουν κάθε πιθανότητα να είναι κίβδηλα.

Επίσης το πώς επιλαμβάνεται αυτή η πολιτιστική πρόταση τα μουσεία και τους αρχαιολογικούς χώρους, ως ντεκόρ; Νομίζω ένα πάρα πολύ καλό παράδειγμα είναι η απόπειρα αποκατάστασης κίονα στην Αγία Σοφία, ένα-δυο σταθμούς παρακάτω από το σταθμό Βενιζέλου, δίνοντάς μας και προοιωνίζοντας ποια θα είναι και η αποκατάσταση πιθανότατα σε ό,τι αφορά τις βυζαντινές αρχαιότητες.

 Σε ό,τι αφορά την τοποθέτηση της κυρίας Μενδώνη, το 2006, νομίζω ότι έχει κατατεθεί και στα πρακτικά. Εγώ απλώς θέλω να σημειώσω ότι το 2006, με αρθρογραφία της στην «Καθημερινή», δηλαδή, δεν είναι κάτι μυστικό και απαντώντας, τότε, στον κ. Τατούλη, εξηγούσε, γιατί τα μουσεία μπορούν και πρέπει να λειτουργήσουν, ακριβώς, όπως τότε, ήταν η λειτουργία τους και δεν υπήρχε καμία ανάγκη για τη μετατροπή του καθεστώτος δέκα πέντε τότε μουσείων.

 Τέλος, επειδή δεχτήκαμε και κάποιες ερωτήσεις, για να τις απαντήσει όποιος θέλει, σε ό,τι αφορά τα εργασιακά. Εγώ επαναλαμβάνω ότι, τουλάχιστον εδώ και μια πενταετία και παραπάνω, ως συμβασιούχοι αρχαιολόγοι, είμαστε εξαφανισμένοι από όλα τα μουσεία. Μακάρι αυτό να σημαίνει ότι υπάρχουν μόνιμοι αρχαιολόγοι, επαρκείς θέσεις για όλες τις ειδικότητες, για να καλύπτονται ανάγκες. Όχι, το Υπουργείο Πολιτισμού εγκαταλείπει τα μουσεία, προκειμένου να μπορεί να επιχειρηματολογεί για την κατάστασή τους και την υποτιθέμενη βελτίωση, που θα έρθει με το νομοσχέδιο.

Επίσης, έχουμε γνωρίσει στο νέο Μουσείο Ακρόπολης, τα προηγούμενα χρόνια, ένα υβρίδιο ειδικότητας, εκείνο του αρχαιολόγου – ξεναγού, με υπόσκαψη των δικαιωμάτων και στις δυο ειδικότητες. Αυτήν την ειδικότητα δεν την έχουμε πουθενά αλλού. Την ίδρυσε το νέο Μουσείο Ακρόπολης και πιστεύουμε και ελπίζουμε να μην την ξαναδούμε κιόλας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Το λόγο έχει ο κύριος Χάρχαρος, Πρόεδρος του Συλλόγου Εργαζομένων του Μουσείου της Ακρόπολης.

 **ΘΕΟΦΑΝΗΣ ΧΑΡΧΑΡΟΣ (Πρόεδρος του Συλλόγου Εργαζομένων του Μουσείου της Ακρόπολής):** Ευχαριστώ. Θα ήθελα να ξεκινήσω τη δευτερολογία μου, έχοντας συγκρατήσει κάποιες ερωτήσεις, με ένα παράδειγμα, το οποίο είναι τωρινό, για το πως ακριβώς διαφοροποιείται ένα τέτοιο μοντέλο διοικητικής λειτουργίας. Υπήρξε κεντρική οδηγία από το Υπουργείο Εσωτερικών, για έκτακτο ωράριο λειτουργίας των δημόσιων υπηρεσιών. Το Μουσείο της Ακρόπολης και χθες και σήμερα δεν το τήρησε. Άνοιξε κανονικά στις 9 το πρωί. Αυτό έχει καταγραφεί, έχει ενημερωθεί και η Υπουργός και από εκεί και πέρα, θα κριθεί και από το αρμόδιο όργανο, το κατά πόσο αυτή ήταν μια ορθή απόφαση.

Από εκεί και πέρα, δέχθηκα μια ερώτηση, σχετικά με την προσφορά των Διοικητικών Συμβουλίων. Νομίζουμε ότι στους οργανισμούς το οργανόγραμμα, δηλαδή η δομή, είναι αυτή, που μπορεί να προσδώσει κάτι και εκεί πέρα νομίζουμε ότι υστερεί και το Μουσείο της Ακρόπολης και ενδεχομένως και το Υπουργείο θα μπορούσε, με έναν καλύτερο οργανισμό, να μη χρειαστεί να μπει σε ένα μοντέλο λειτουργίας, που παίρνοντας ως πρότυπο το Μουσείο της Ακρόπολης, το οποίο είναι εξαιρετικά αμφίβολο, αν και τα υπόλοιπα μουσεία μπορούν να ανταπεξέλθουν και μπορούν να έχουν οικονομική αυτοτέλεια, που είναι και το όραμα.

Από εκεί και πέρα, μας ζητήθηκε να αναλύσουμε κάποιες προτάσεις, όπως αυτή του πως μπορούμε να διαφυλάξουμε τα εργασιακά. Είμαστε πολύ συγκεκριμένοι σε αυτό. Ξεκινάμε από την κινητικότητα, δηλαδή, είναι ένα πάγιο και διαρκές αίτημα. Χρήζει νομοθετικής ρύθμισης. Ο νόμος της κινητικότητας έχει προαπαιτούμενο την ένταξη ενός φορέα στο Μητρώο της Ελληνικής Κυβέρνησης, όπως το αποτυπώνει η ΕΛΣΤΑΤ. Αυτό μπορεί να είναι ένα απροσπέλαστο εμπόδιο, γιατί η ΕΛΣΤΑΤ έχει μια συγκεκριμένη μεθοδολογία. Οπότε, το προσωπικό του φορέα δεν μπορεί να μετέχει ισότιμα στο Ενιαίο Σύστημα Κινητικότητας, τόσο ως φορέας υποδοχής όσο και ως φορέας προέλευσης. Το αποτέλεσμα είναι να μην μπορεί κάποιος να μετακινηθεί και να εξελιχθεί, πέραν του μουσείου που υπηρετεί.

Η συμμετοχή, ως πλήρες μέλος αιρετών εκπροσώπων των εργαζομένων στον ανώτατο βαθμό διοίκησης και του Μουσείου της Ακρόπολης, αλλά και των υπό σύσταση μουσείων, αποτελεί ανάγκη, προκειμένου να διευκολύνει την επικοινωνία μεταξύ της διοίκησης και των εργαζομένων, αλλά και την αποφυγή πολώσεων, που πολύ συχνά δημιουργεί η ελλιπής πληροφόρηση και η αίσθηση αδιαφάνειας και αποκλεισμού από τις αποφάσεις, προκειμένου να μην υπάρχει ουδεμία αμφιβολία για τη διασφάλιση ακριβώς της διαφάνειας, της δικαιοσύνης, της δίκαιης και ίσης μεταχείρισης, της φυσιολογικής εκπροσώπησης στη λήψη των αποφάσεων, αλλά και του σεβασμού των δικαιωμάτων των εργαζομένων, με γνώμονα την καλή και εύρυθμη λειτουργεία του εκάστοτε μουσείου.

Έτσι και αλλιώς, πρόκειται για πρακτική, που εφαρμόζεται στην Ελλάδα και στο εξωτερικό, στο χώρο του πολιτισμού ή μη, με τα παραδείγματα των ΟΔΑΠ, το Εθνικό Θέατρο, τη Λυρική Σκηνή, τη ΔΕΗ, την ΕΡΤ, το Μουσείο του Λούβρου και ούτω καθεξής.

Τέλος, είναι η μη εξαίρεση στο πειθαρχικό δίκαιο του Υπαλληλικού Κώδικα. Θα λέγαμε ότι η υπερσυγκέντρωση εξουσιών στα όργανα διοίκησης των μουσείων τόσο σε πρώτο πρόσωπο όσο και σε δεύτερο βαθμό, στην άσκηση πειθαρχικού ελέγχου, κατ’ εξαίρεση του Υπαλληλικού Κώδικα, δημιουργεί προϋποθέσεις για έλλειψη αντικειμενικότητας, για ενδεχόμενη κατάχρηση της ισχύος, που απορρέει από την παραπάνω εξαίρεση και η χρησιμοποίηση της ενδεχομένως σε βάρος των εργαζομένων, ενώ όπως έχουμε πει, δεν εξασφαλίζει την επιστημονική κατάρτιση, που οι διαδικασίες απαιτούν ούτε την απαραίτητη εκπροσώπηση των εργαζομένων, που εξασφαλίζεται, ακόμα και σήμερα. Τέλος, τίθεται ζήτημα κατά πόσο οι ιδιώτες - μέλη ενός Δ.Σ., που θα απαρτίζουν τα Δ.Σ., μπορούν να ασκούν πειθαρχικό έλεγχο σε δημόσιους υπαλλήλους. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ πολύ.

Τον λόγο έχει ο κύριος Σταθουλόπουλος.

**ΠΑΝΑΓΙΩΤΗΣ ΣΤΑΘΟΥΛΟΠΟΥΛΟΣ (Πρόεδρος του Συλλόγου Εργαζομένων του Οργανισμού Διαχείρισης και Ανάπτυξης Πολιτιστικών Πόρων - ΟΔΑΠ):** Κύριε Πρόεδρε, δεν θα αναφερθώ ξανά στην αναγκαιότητα της μη ένταξης του νομοσχεδίου με τα πέντε μουσεία, θα αναφερθώ μόνο στην πλήρη υποστελέχωση, που υπάρχει στον Ο.Δ.Α.Π.

Μετά το νόμο, που ψηφίστηκε πριν δύο χρόνια, που μετέτρεψε το Ταμείο Αρχαιολογικών Πόρων σε Ο.Δ.Α.Π., όπου είχαμε τη θετική άποψη να παραμείνει Νομικό Πρόσωπο Δημοσίου Δικαίου, όπως και έγινε, δυστυχώς, μετά από δύο χρόνια, ο Ο.Δ.Α.Π. παρόλες τις προσπάθειες, που έγιναν με την κινητικότητα, με κάποιες αποσπάσεις, παραμένει σε μια πλήρη υποστελέχωση, η οποία σχετίζεται με τα εργαστήρια του, παραγωγής αγγείων πρωτοτύπων, τα οποία είναι μοναδικά στον κόσμο, με τις υπηρεσίες του, όπου δουλεύει έκτακτο προσωπικό, αλλά αναφέρομαι και στην κεντρική υπηρεσία, όπου πράγματι υπάρχει μια πλήρης υποστελέχωση, η οποία δεν μπορεί να παρακολουθήσει και το μεγάλο έργο των 30 εκατομμυρίων του Ταμείου Ανάκαμψης. Άρα, λοιπόν, νομίζω ότι χρήζει ανάγκης στελέχωσης του προσωπικού αυτού, που είναι αναγκαίο στις ειδικότητες αυτές, που σας είπα, όπως χρήζει μεγάλης ανάγκης και η κατάργηση της διάταξης, να μπορεί το Ταμείο και λόγω του Ο.Δ.ΑΠ να συστήνει νομικό πρόσωπο ιδιωτικού δικαίου εκμετάλλευσης. Θεωρούμε, σαν εργαζόμενοι, ότι όλα αυτά γίνονται με έμψυχο δυναμικό, με προσλήψεις μόνιμου προσωπικού, εξειδικευμένου, το οποίο θα μπορεί να καλύψει όλες αυτές τις θέσεις, που έχουν και τη μορφή διαφόρων εταιρειών. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ(Πρόεδρος της Επιτροπής):** Ευχαριστούμε.

Τον λόγο έχει ο κύριος Μαυρικόπουλος.

**ΙΩΑΝΝΗΣ ΜΑΥΡΙΚΟΠΟΥΛΟΣ (Πρόεδρος του Πανελλήνιου Συλλόγου Διοικητικών Υπαλλήλων Πτυχιούχων Ανώτατων Σχολών):** Ευχαριστώ πολύ, κύριε Πρόεδρε. Οι ερωτήσεις που έγιναν ήταν βασικά, αν το παρόν νομοσχέδιο δημιουργεί εργαζομένους δυο ταχυτήτων. Ναι, δημιουργεί και το βλέπουμε αυτό με αυτά, που έλεγαν οι Πρόεδροι των Εργαζομένων και στον ΤΑΠΑ και στο νέο Μουσείο Ακρόπολης. Οπότε, από αυτό προκύπτει ότι πράγματι, οι νέοι προσληφθέντες, αυτοί που θα έρθουν, από εδώ και πέρα και θα ενταχθούν στο προσωπικό των πέντε μουσείων, θα είναι πράγματι εργαζόμενοι άλλων ταχυτήτων, άλλο οι μόνιμοι, άλλο οι αορίστου χρόνου και αυτό έχει συνέπειες και σε άμεσο επίπεδο και σε μακροχρόνιο επίπεδο.

Τώρα για την αύξηση εισιτήριων, που είπαν. Ναι, είχε γίνει μια τελευταία, το 2019, πάρα πολύ μεγάλη, αυτό δεν εμποδίζει τις Διοικήσεις των νέων Μουσείων να κάνουν και άλλες. Αν θα κάνουν ή όχι, αυτό είναι θέμα δικό τους, εγώ θα ήθελα να μην την κάνουν. Τώρα, επειδή νέοι είμαστε και δεν έχουμε μνήμη χρυσόψαρου, αλλά θέλω να πω ότι το νέο Μουσείο της Ακρόπολης, αλλά και η Πινακοθήκη υπήρχαν και προηγουμένως, δεν έγινε καμία κίνηση να ενταχθούν στον κορμό του Υπουργείου Πολιτισμού, άρα, μερικά πράγματα, που λέγονται, είναι και λίγο στρεβλά. Θα ήθελα να ρωτήσω την κυρία Υπουργώ για τις προσλήψεις, που θα γίνουν, αν οι 450 προσλήψεις, που πρόκειται να γίνουν τώρα, θα ενταχθούν με το νέο ή το παλαιό καθεστώς στα Μουσεία και τους χώρους των εργαζομένων; Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Τον λόγο έχει ο κύριος Λούβρης.

**ΝΙΚΟΛΑΟΣ ΛΟΥΒΡΗΣ (Ταμίας της Εκτελεστικής Επιτροπής της Πανελλήνιας Ομοσπονδίας του Υπουργείου Πολιτισμού):** Σε συνέχεια των όσων ειπώθηκαν, θα απαντήσω στον κύριο Κωνσταντόπουλο, κατ’ αρχάς, ότι στα εργασιακά, το είπαν και οι προλαλήσαντες, σαφέστατα και υπάρχουν προβλήματα, τα οποία θα τα θέσουμε και υπόψιν της Υπουργού.

Για παράδειγμα, αυτό που ειπώθηκε, κατά κόρον, για τη μη ένταξη, στα υπηρεσιακά και πειθαρχικά συμβούλια, των συναδέλφων, που ήδη εργάζονται, στο Νομικό Πρόσωπο Δημοσίου Δικαίου, στο Μουσείο Ακρόπολης. Δεν εντάσσεται καν στο πειθαρχικό και υπηρεσιακό συμβούλιο, που υπάρχει και έχει προβλεφθεί στο Υπουργείο για τα Νομικά Πρόσωπα. Αυτό γίνεται και στα καινούργια Νομικά Πρόσωπα Δημοσίου Δικαίου, τα οποία θα συσταθούν, με ό,τι μπορεί να σημαίνει αυτό για τις σχέσεις, προσωπικές ή επαγγελματικές, αν είναι αρεστές ή όχι.

Επίσης, ειπώθηκε ότι δεν εντάσσονται στην κινητικότητα. Αυτό είναι ένα πολύ σοβαρό πρόβλημα, το οποίο θα πρέπει να εξεταστεί εκ νέου, για να δούμε τι μπορεί να γίνει με αυτό το ζήτημα.

Ανθυγιεινό επίδομα. Το είπαν οι συνάδελφοι. Είναι ένα πάγιο αίτημά τους και είναι και αίτημα της Ομοσπονδίας, για τους συναδέλφους αυτούς. Οπότε, σαφέστατα και έτσι όπως είναι, αυτά τα εργασιακά δικαιώματα και πολλά άλλα, που θίγονται, θα πρέπει να γίνει μέριμνα και πρόληψη, για να διορθωθούν.

Σαν Ομοσπονδία, δεν νομοθετούμε, ούτως ή άλλως είναι γνωστό, θα θέλαμε να υποβάλουμε κάποια αιτήματα, εφόσον προχωρήσει το νομοσχέδιο αυτό, τα οποία θεωρούμε ότι είναι καίρια και άμεσα, για την πορεία και τη συνέχιση των Νομικών Προσώπων Δημοσίου Δικαίου, για την εύρυθμη λειτουργία τους. Έχει να κάνει και με αυτά, που ανέφερα προ ολίγου.

Αίτημα πρώτον. Ζητάμε να ενταχθούν στο υπηρεσιακό και πειθαρχικό συμβούλιο, που υπάρχει στο Υπουργείο Πολιτισμού για τα Νομικά Πρόσωπα Δημοσίου Δικαίου όλων των εργαζομένων, που εργάζονται στα Νομικά Πρόσωπα Δημοσίου Δικαίου. Θεωρούμε ότι αυτό θα λύσει οποιοδήποτε πρόβλημα θα μπορέσει να υπάρξει μεταξύ των υπαλλήλων και των Διοικητικών Συμβουλίων, που θα υπάρχουν στα Νομικά Πρόσωπα Δημοσίου Δικαίου.

Επίσης, αναφέρθηκε, προηγουμένως και από τους συναδέλφους και η Ομοσπονδία ούτως ή άλλως εκφράζει το σύνολο των εργαζομένων στο Υπουργείο Πολιτισμού, υποβάλλουμε αίτημα προς την Υπουργό, ένα μέλος του Διοικητικού Συμβουλίου των μουσείων των Νομικών Προσώπων να υποδεικνύεται από το Γενικό Συμβούλιο της Ομοσπονδίας της ΠΟΕ – ΥΠΠΟ, που εκφράζει και το σύνολο των εργαζομένων στο Υπουργείο Πολιτισμού.

Επίσης, θα θέλαμε από την Υπουργό Πολιτισμού να δεσμευτεί ρητά και να μας απαντήσει, όχι μόνο σε εμάς, αλλά και στον ελληνικό λαό, ότι η μετατροπή των πέντε μουσείων σε Νομικά Πρόσωπα Δημοσίου Δικαίου δεν θίγει και δεν θα θίξει καθόλου το δημόσιο χαρακτήρα των μουσείων μας και επίσης, δεν θα φέρει καμία αλλαγή στην αρχαιολογική νομοθεσία. Αυτό είναι πολύ σημαντικό, όπως επίσης, παρόλο που δεσμεύτηκε η ίδια η Υπουργός και στο Συνέδριο, νομίζω ότι προβλέπεται και στο νομοσχέδιο, στο άρθρο 34, ότι δεν θίγονται καθόλου τα δικαιώματα των εργαζομένων στα Νομικά Πρόσωπα Δημοσίου Δικαίου, είτε επιλέξουν να μείνουν σε αυτά, είτε επιλέξουν να έρθουν στο Υπουργείο Πολιτισμού, θα θέλαμε, λοιπόν, να το επαναλάβω, για να εξαλειφθούν οι οποιεσδήποτε ανησυχίες, δικαιολογημένες κατ’ εμάς, υπάρχουν στους συναδέλφους εργαζομένους του Υπουργείου Πολιτισμού.

Αυτά είχα να πω. Ευχαριστούμε πολύ για τον χρόνο σας και είμαστε εδώ για τυχόν διευκρινίσεις.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος τη Επιτροπής):** Σας ευχαριστούμε, όπως ευχαριστούμε και όλους τους φορείς για τις τοποθετήσεις και τα υπομνήματα, που έχουν υποβάλει.

Στο σημείο αυτό ολοκληρώνεται η συνεδρίαση. Θα ήθελα να ενημερώσω ότι η επόμενη συνεδρίαση θα γίνει κανονικά, όπως έχει προγραμματιστεί, στις 13.00΄ με τη συζήτηση επί των άρθρων.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Μονογυιού Αικατερίνη, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Τζηκαλάγιας Ζήσης, Φωτήλας Ιάσων, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Ασημακοπούλου Σοφία – Χάιδω, Σακοράφα Σοφία και Αδάμου Κωνσταντίνα.

Λύεται η συνεδρίαση.

Τέλος και περί ώρα 11.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**